Ma Wankebʼ Xwankil li Musiqʼej saʼ Qabʼeen? | Kʼaru naxchʼolobʼ?\nMa Wankebʼ Xwankil li Musiqʼej saʼ Qabʼeen?\nMa nokooʼeʼxtenqʼa ebʼ li anjel?\nKʼaru nekeʼxbʼaanu li maaʼus aj musiqʼej re naq tqabʼaanu li inkʼaʼ us?\nMa us naq tqaxuwahebʼ li maaʼus aj musiqʼej?\n1. Kʼaʼut tento naq tqanawebʼ ru li anjel?\nNAQ naqanaw ru chiʼus junaq li qas qiitzʼin, naqanaw ajwiʼ anihebʼ li xkomon. Joʼkan ajwiʼ nakʼulmank rikʼin li Jehobʼa, tento naq tqanawebʼ ru li anjel, li ralal xkʼajol li Yos. Abʼan, chanru naroksihebʼ li Jehobʼa li ralal xkʼajol aʼin re xbʼaanunkil li Rajom? Ma keʼwank xkʼanjel ebʼ li anjel chalen chaq xyoʼlajik li winq? Ma nokooʼeʼxtenqʼa ebʼ li anjel? Wi joʼkan, chanru nekeʼxbʼaanu?\n2. Ani kiyoobʼtesink rehebʼ li anjel ut jarubʼebʼ?\n2 Naabʼal sut naʼaatinak li Santil Hu chirixebʼ li anjel. Qilaq wiibʼ oxibʼ rehebʼ li raqal aʼin re xnawbʼalebʼ ru chiʼus. Ani kiyoobʼtesink rehebʼ li anjel? Saʼ Colosenses 1:16 naxye: «Xbʼaan naq saʼ xkʼabʼaʼ aʼan [li Jesus] kiyoobʼtesiik chixjunil li kʼaʼ re ru li wank saʼ choxa joʼwiʼ saʼ ruuchichʼochʼ». Li Jehobʼa kixyoobʼtesi chixjunqalebʼ li anjel saʼ xkʼabʼaʼ li Jesus. Jarubʼebʼ chixjunil li anjel? Li Santil Hu naxye naq naabʼalebʼ xkʼihal ut wankebʼ xwankil (Salmo 103:20; Apocalipsis 5:11).\n3. Kʼaru naxkʼut chirixebʼ li anjel Job 38:4-7?\n3 Li Santil Hu naxye naq ebʼ li anjel ‹keʼsahoʼk saʼ xchʼool› naq li Yos kixyiibʼ chaq li Ruuchichʼochʼ (Job 38:4-7). Ebʼ li raqal aʼin naxkʼut chiqu naq ebʼ li anjel ak wankebʼ chaq saʼ choxa naq toj maajiʼ nayoobʼtesiik li winq ut naq toj maajiʼ nayiibʼamank chaq li Ruuchichʼochʼ. Naxkʼut ajwiʼ naq ebʼ li anjel nekeʼsahoʼk ut nekeʼrahoʼk saʼ xchʼool. Ebʼ li anjel keʼkʼanjelak chaq saʼ junajil chiru li Jehobʼa, li Xyuwaʼebʼ.\nEBʼ LI ANJEL NOKOOʼEʼXTENQʼA\n4. Chanru naqanaw naq ebʼ li anjel nekeʼraj naq sa wanqebʼ li poyanam?\n4 Ebʼ li anjel keʼsahoʼk saʼ xchʼool naq kiyoobʼtesiik li xbʼeen winq ut li xbʼeen ixq. Ut keʼraj naq ttzʼaqloq ru li Rajom li Yos (Proverbios 8:30, 31; 1 Pedro 1:11, 12). Naq keʼnumtaak li qas qiitzʼin saʼ xbʼeen li Ruuchichʼochʼ, ebʼ li anjel keʼrahoʼk saʼ xchʼool xbʼaan naq naabʼalebʼ li poyanam inkʼaʼ nekeʼraj xloqʼoninkil ru li Jehobʼa. Abʼan, nekeʼsahoʼk saʼ xchʼool naq wankebʼ nekeʼxyotʼ xchʼool ut nekeʼxjal xnaʼlebʼ, usta jun ajwiʼ naxbʼaanu (Lucas 15:10). Ebʼ li anjel nekeʼraj naq sa wanqebʼ li poyanam li nekeʼloqʼonink re li Yos. Joʼkan naq, chʼolchʼo chiqu naq li Jehobʼa kiroksihebʼ chaq li xʼanjel re xkawresinkilebʼ ut xtenqʼankilebʼ li yookebʼ chaq xloqʼoninkil ru (chaawil Hebreos 1:7, 14). Qilaq chanru kixbʼaanu aʼin li Jehobʼa.\n«LinYos xtaqla chaq li xʼanjel chi xtzʼapbʼal li rehebʼ li kaqkoj.» (Daniel 6:22)\n5. Anihebʼ keʼtenqʼaak xbʼaanebʼ li anjel?\n5 Naq li Yos kixsach li tenamit Sodoma ut Gomorra, laj Lot ut ebʼ li xrabʼin keʼkoleʼk naq wiibʼ li anjel keʼisink rehebʼ saʼ li tenamit (Génesis 19:15, 16). Ak naabʼal chihabʼ xnumik aʼin naq laj Daniel kikuteʼk saʼ xyanqebʼ li kaqkoj, abʼan maakʼaʼ kixkʼul. Joʼkan naq laj Daniel kixye: «LinYos xtaqla chaq li xʼánjel chi xtzʼapbʼal li rehebʼ li kaqkoj» (Daniel 6:22). Saʼ xkutankilebʼ li Apostol jun li anjel kirisi laj Pedro saʼ tzʼalam (Hechos 12:6-11). Joʼkan ajwiʼ, li Jesus kitenqʼaak xbʼaan jun li anjel naq kixtikibʼ kʼanjelak chiru li Yos arin saʼ Ruuchichʼochʼ (Marcos 1:13). Ut naq okebʼ re xchapbʼal li Jesus re xkamsinkil, ‹kikawresiik xchʼool› xbʼaan jun li anjel (Lucas 22:43). Kʼajoʼ tana kisahoʼk saʼ xchʼool li Jesus naq li anjel kiwulak saʼ li hoonal aʼan!\n6. a) Chanru nekeʼxbʼaanu li anjel saʼebʼ li qakutan re xkolbʼal li xtenamit li Yos? b) Kʼaru li patzʼom tqatzʼil rix?\n6 Saʼebʼ li qakutan, ebʼ li anjel inkʼaʼ chik nekeʼxkʼut ribʼ chiruhebʼ li nekeʼloqʼonink re li Yos. Usta inkʼaʼ chik naqilebʼ ru li anjel toj yookebʼ xtenqʼankil li xtenamit li Jehobʼa re naq inkʼaʼ teʼxkanabʼ paabʼank. Li Santil Hu naxye: «Li xʼánjel li Qaawaʼ [Jehobʼa] naxkʼaakʼale ut naxkolebʼ joʼkʼihalebʼ li nekeʼpaabʼank chiru li Yos» (Salmo 34:8 [34:7, Wy]). Kʼaʼut naxkawresi qachʼool xnawbʼal aʼin? Xbʼaan naq ebʼ li maaʼus aj musiqʼej nekeʼraj qasachbʼal. Abʼan, anihebʼ li maaʼus aj musiqʼej ut bʼar keʼelk chaq? Ut, chanru nekeʼxbʼaanu li maaʼusilal? Re xnawbʼal xyaalal ebʼ li patzʼom aʼin, qilaq kʼaru kikʼulmank rikʼin li xbʼeen winq ut li xbʼeen ixq.\nEBʼ LI MAAʼUS AJ MUSIQʼEJ XIKʼ NOKOOʼEʼRIL\n7. Jarubʼebʼ keʼxkanabʼ xloqʼoninkil li Yos saʼ xkʼabʼaʼ laj Tza?\n7 Saʼ li rox tzolom xqil naq jun li anjel kirataw awabʼejink ut kixqʼet ribʼ chiru li Yos. Ut moqon chik kikʼabʼaʼiik choʼq aj Tza (Apocalipsis 12:9). Laj Tza moko kaʼaj tawiʼ li xʼEva kixbʼalaqʼi, chiru 1.600 chihabʼ kixbʼaanu naq naabʼalebʼ li qas qiitzʼin teʼxkanabʼ xloqʼoninkil li Yos. Saʼebʼ li kutan aʼan, wiibʼ oxibʼ ajwiʼ li qas qiitzʼin tiikebʼ chaq xchʼool chiru li Yos joʼ laj Abel, laj Enoc ut laj Noe (Hebreos 11:4, 5, 7).\n8. a) Chanru keʼsutqʼiik choʼq maaʼus aj musiqʼej naabʼalebʼ li anjel? b) Kʼaru keʼxbʼaanu li maaʼus aj musiqʼej re naq inkʼaʼ teʼkamq saʼ li bʼutʼihaʼ?\n8 Saʼ xkutankil laj Noe naabʼalebʼ li anjel keʼxqʼet ajwiʼ ribʼ chiru li Jehobʼa. Keʼxkanabʼ li xnaʼaj saʼ choxa ut naq keʼchalk saʼ Ruuchichʼochʼ keʼtibʼeloʼk. Abʼan, kʼaʼut keʼxbʼaanu aʼin? Saʼ Génesis 6:2 naxye: «Ebʼ li ralal xkʼajol li Yos keʼril naq qʼaxal chʼinaʼusebʼ li xrabʼinebʼ li winq ut keʼxkʼamebʼ choʼq rixaqil, joʼkʼihalebʼ keʼwulak chiruhebʼ». Ebʼ li musiqʼej aʼin yookebʼ chaq xbʼaanunkil naq ebʼ li qas qiitzʼin teʼxbʼaanu li inkʼaʼ us, abʼan li Jehobʼa inkʼaʼ kixkanabʼ naq teʼxbʼaanu aʼin chiru naabʼal chihabʼ. Joʼkan naq kixtaqla jun li bʼutʼihaʼ re xsachbʼalebʼ li maaʼusebʼ xnaʼlebʼ ut kaʼajwiʼ li tiikebʼ xchʼool keʼkoleʼk (Génesis 7:17, 23). Ebʼ li maaʼus aj musiqʼej inkʼaʼ keʼraj kamk, joʼkan naq keʼmusiqʼoʼk wiʼ chik ut keʼsutqʼiik saʼ choxa. Rikʼin li xnaʼlebʼebʼ keʼxkʼutbʼesi naq keʼxjunaji li xkʼaʼuxl rikʼin laj Tza. Joʼkan naq, laj Tza kikanaak choʼq «xyuwaʼilebʼ» li maaʼus aj musiqʼej (Mateo 9:34).\n9. a) Kʼaru keʼxkʼul li maaʼus aj musiqʼej naq keʼsutqʼiik saʼ choxa? b) Kʼaru tqatzol chirixebʼ li maaʼus aj musiqʼej?\n9 Naq ebʼ li maaʼus aj musiqʼej keʼsutqʼiik saʼ choxa, li Yos inkʼaʼ chik kixkʼulebʼ saʼ xyanq li ralal xkʼajol, joʼ kixbʼaanu ajwiʼ rikʼin laj Tza (2 Pedro 2:4). Yaal naq ebʼ li maaʼus aj musiqʼej inkʼaʼ chik nekeʼtibʼeloʼk, abʼan toj yookebʼ raaleenkil li qas qiitzʼin re naq teʼmaakobʼq. Laj Tza naroksihebʼ li maaʼus aj musiqʼej re naq teʼxbʼalaqʼi «chixjunil li ruuchichʼochʼ» (Apocalipsis 12:9; 1 Juan 5:19). Chanru nekeʼxbʼaanu aʼin? Ebʼ li maaʼus aj musiqʼej nekeʼroksi jalan jalanq li naʼlebʼ re xbʼalaqʼinkilebʼ li poyanam (chaawil 2 Corintios 2:11). Qilaq wiibʼ oxibʼ rehebʼ li naʼlebʼ aʼin.\nCHANRU NEKEʼBʼALAQʼIK LI MAAʼUS AJ MUSIQʼEJ?\n10. Kʼaru li yiibʼru aj naʼlebʼ nekeʼroksi li maaʼus aj musiqʼej?\n10 Ebʼ li maaʼus aj musiqʼej nekeʼroksi li tuulak ut li qʼehink re xbʼalaqʼinkilebʼ li poyanam. Ebʼ li nekeʼtuulak ut nekeʼqʼehink wankebʼ saʼ aatin rikʼinebʼ li maaʼus aj musiqʼej. Li Santil Hu naxye naq li Yos inkʼaʼ nawulak chiru li yiibʼru aj naʼlebʼ aʼin ut naxye ajwiʼ naq tqatzʼeqtaana chixjunil li nachalk saʼ li qʼehink ut saʼ li tuulak (Gálatas 5:19-21). Qakʼehaq jun li eetalil: ebʼ laj kar moko kaʼaj tawiʼ li lukum nekeʼroksi re xchapbʼalebʼ li kar, nekeʼroksi bʼan jalan jalanq li tzakahemq re naq sa teʼxchap jalan jalanq li kar. Joʼkan ajwiʼ nekeʼxbʼaanu li maaʼus aj musiqʼej, nekeʼroksi jalan jalanq li yiibʼru aj naʼlebʼ chirix li qʼehink ut li tuulak. Chi joʼkan yalaq ani natʼaneʼk rubʼelebʼ xwankil.\n11. Kʼaru naʼoksimank saʼ li qʼehink ut kʼaʼut tento xtzʼeqtaanankil li yiibʼru aj naʼlebʼ aʼin?\n11 Ebʼ li maaʼus aj musiqʼej nekeʼroksi li qʼehink re naq ebʼ li poyanam teʼxtzʼil kʼaru tkʼulmanq saʼ li kutan chaalel. Saʼ li qʼehink naʼoksimank li kaart, li chahim, li uqʼ ut ebʼ li matkʼ. Wankebʼ nekeʼxye naq maakʼaʼ teʼxkʼul li nekeʼqʼehink. Li Santil Hu naxchʼolobʼ naq li nekeʼqʼehink wankebʼ saʼ aatin rikʼinebʼ li maaʼus aj musiqʼej. Saʼ Hechos 16:16-18 naxye naq jun li «musiqʼej re qʼehink» kixbʼaanu naq jun li ixqaʼal tqʼehinq. Abʼan, saʼ li hoonal naq kiʼisiik li maaʼus aj musiqʼej saʼ xbʼeen inkʼaʼ chik kiruuk chi qʼehink.\nEbʼ li maaʼus aj musiqʼej nekeʼroksi jalan jalanq li naʼlebʼ re bʼalaqʼink\n12. Kʼaʼut xiwxiw aatinak rikʼinebʼ li kamenaq?\n12 Ebʼ li maaʼus aj musiqʼej nekeʼxbʼalaqʼi li poyanam naq nekeʼpatzʼok rehebʼ li kamenaq. Ut nayeemank li tikʼtiʼ rehebʼ li nekeʼkamk xkomon. Maare jun laj qʼe tixye aawe chanru laakomon li ak xkamk malaj tixbʼaanu naq taawabʼi xyaabʼ xkux. Joʼkan naq, wankebʼ li poyanam nekeʼxkʼoxla naq ebʼ li kamenaq yoʼyookebʼ ut nekeʼraj aatinak rikʼinebʼ re xkʼojobʼankilebʼ xchʼool. Chixjunil aʼin tikʼtiʼ ut xiwxiw xbʼaanunkil. Abʼan, kʼaʼut naqaye aʼin? Ebʼ li maaʼus aj musiqʼej nekeʼruuk xbʼaanunkil xyaabʼ xkuxebʼ li kamenaq ut nekeʼruuk ajwiʼ xyeebʼal rehebʼ laj qʼe chanruhebʼ li kamenaq (1 Samuel 28:3-19). Saʼ li xwaq tzolom xqil naq maakʼaʼ chik nekeʼreekʼa li kamenaq (Salmo 115:17). Li «nekeʼaatinak rikʼinebʼ li kamenaq» bʼalaqʼinbʼilebʼ xbʼaan li maaʼus aj musiqʼej ut inkʼaʼ nekeʼxbʼaanu li Rajom li Yos (chaawil Deuteronomio 18:10, 11; Isaías 8:19). Joʼkan naq mattʼaneʼk saʼ li xnaʼlebʼ li maaʼus aj musiqʼej.\n13. Kʼaru keʼxkʼul li keʼwank chaq rubʼel xwankil li maaʼus aj musiqʼej?\n13 Ebʼ li maaʼus aj musiqʼej nekeʼxbʼalaqʼi ut nekeʼxseebʼesi li poyanam. Laj Tza ut ebʼ li maaʼus aj musiqʼej nekeʼxnaw naq «ajlanbʼil kutan» aj chik wankebʼ, joʼkan naq yookebʼ chi rahobʼtesink chi anchalebʼ xchʼool (Apocalipsis 12:12, 17). Naabʼalebʼ li qas qiitzʼin inkʼaʼ chik wankebʼ rubʼel xwankil li maaʼus aj musiqʼej. Abʼan, chanru keʼelk rubʼel xwankil? Chanru truuq chi elk junaq li qas qiitzʼin rubʼel xwankil li maaʼus aj musiqʼej wi yook chi qʼehink ut chi tuulak?\nKʼARU TTENQʼANQ QE CHIRUHEBʼ LI MAAʼUS AJ MUSIQʼEJ?\n14. Chanru tqakʼam qe rikʼinebʼ laj paabʼanel re Efeso re naq tooʼelq rubʼel xwankil li maaʼus aj musiqʼej?\n14 Li Santil Hu naxye kʼaru ttenqʼanq qe chiruhebʼ li maaʼus aj musiqʼej ut chanru tqakol qibʼ chiruhebʼ. Qilaq jun li eetalil chirixebʼ laj paabʼanel li keʼwank chaq saʼ li tenamit Efeso saʼ xkutankilebʼ li Apostol. Naq toj maajiʼ nekeʼok choʼq aj paabʼanel, wankebʼ yookebʼ chaq xkʼanjelankil li tuulak ut li qʼehink. Abʼan, kʼaru keʼxbʼaanu re naq teʼxkanabʼ li yiibʼru aj naʼlebʼ aʼin? Li Santil Hu naxye: «Li keʼtuulak keʼxchʼutubʼ li xhuhebʼ ut keʼxkʼat chiruhebʼ chixjunil» (Hechos 19:19). Naq ebʼ laj paabʼanel keʼxkʼat li xhuhebʼ re qʼehink, keʼxkanabʼ jun chaabʼil eetalil choʼq rehebʼ li nekeʼraj xtzʼeqtaanankil li yiibʼru aj naʼlebʼ aʼin. Li nekeʼraj kʼanjelak chiru li Jehobʼa tento naq teʼxkʼat chixjunil li naʼaatinak chirix li qʼehink ut li tuulak usta chʼinaʼus rilbʼal ut rabʼinkil joʼ li tasal hu, li bʼich malaj li nekeʼxkʼut saʼ li kaxmu. Joʼ ajwiʼ li kʼaʼaq re ru li nekeʼxye naq nakolok chiru li maaʼusilal (1 Corintios 10:21).\n15. Kʼaru tento tqabʼaanu re naq tooruuq xkolbʼal qibʼ chiruhebʼ li maaʼus aj musiqʼej?\n15 Ak keʼxkʼat chaq xhuhebʼ laj Efeso naq li Apostol Pablo kixye: «Moko yooko ta chi xyalbʼal qametzʼew yal rikʼin winq, rikʼinebʼ bʼan [...] li maaʼus aj musiqʼej» (Efesios 6:12). Aʼin naraj xyeebʼal naq ebʼ li maaʼus aj musiqʼej inkʼaʼ keʼxkanabʼ saʼ xyaalal laj paabʼanel aʼin xbʼaan naq keʼraj naq wanqebʼ rubʼel xwankil. Joʼkan naq li Apostol Pablo kixye wiʼ chik rehebʼ: «Wanq junelik leepaabʼal choʼq ramlebʼchʼiichʼ re naq texruhanq xchupbʼal chixjunil xxamlel li xsimaj li maaʼus [malaj laj Tza]» (Efesios 6:16). Wi kaw li qapaabʼal, tooruuq xkolbʼal qibʼ chiruhebʼ li maaʼus aj musiqʼej (Mateo 17:20).\n16. Chanru tooruuq xkawresinkil li qapaabʼal?\n16 Chanru tooruuq xkawresinkil li qapaabʼal? Rikʼin xtzolbʼal li Santil Hu. Qilaq jun li eetalil: re naq kawaq jun li tzʼak tento naq teʼxxaqabʼ chiʼus rubʼel chʼochʼ ut re naq kawaq li qapaabʼal tento naq tqatzol wulaj wulaj li naxye li Santil Hu. Joʼkan naq, wi kaw li qapaabʼal tooruuq xkolbʼal qibʼ chiruhebʼ li maaʼus aj musiqʼej (1 Juan 5:5).\n17. Kʼaru tento tqabʼaanu re xkolbʼal qibʼ chiru li maaʼus aj musiqʼej?\n17 Kʼaru raj chik keʼxbʼaanu ebʼ laj paabʼanel re Efeso? Ebʼ laj paabʼanel aʼin keʼraj xkolbʼal ribʼebʼ, xbʼaan naq xnumtaak li qʼehink ut li tuulak saʼ li tenamit Efeso. Joʼkan naq li Apostol Pablo kixye rehebʼ: «Junelik chextijoq, chextzʼaamanq. Chi kokʼaj xsaʼ chexʼelajinq saʼ li Musiqʼej» (Efesios 6:18). Ut saʼebʼ li qakutan xnumtaak ajwiʼ xnaʼlebʼ li maaʼus aj musiqʼej. Re naq tqakol qibʼ chiruhebʼ, tento naq tqatzʼaama qatenqʼankil re li Jehobʼa ut tqayaabʼasi li xkʼabʼaʼ naq nokootijok. Li Santil Hu naxye: «Li xkʼabʼaʼ li Jehobʼa chanchan jun li nimla ochoch nim xteram. Aran naxik ut naxkol ribʼ li tiik xchʼool» (Proverbios 18:10, TNM). Tento naq junelik tootijoq chiru li Yos re naq tooxkol «chiru li maaʼus» malaj laj Tza (Mateo 6:13). Chʼolchʼo chiqu naq li Yos tixsume li qatij (Salmo 145:19).\n18, 19. a) Kʼaʼut chʼolchʼo chiqu naq tooruuq xkuybʼal chixjunil li aaleek? b) Kʼaru tqil saʼ li jun chik tzolom?\n18 Ebʼ li maaʼus aj musiqʼej kawebʼ ribʼ. Abʼan, inkʼaʼ tooxuwaq chiruhebʼ wi nokoojilok chixkʼatq li Yos ut tqabʼaanu li naraj (chaawil Santiago 4:7, 8). Ebʼ li maaʼus aj musiqʼej inkʼaʼ nekeʼruuk xbʼaanunkil chixjunil li nekeʼraj. Saʼ xkutankil laj Noe, li maaʼus aj musiqʼej keʼkʼeheʼk chi xtojbʼal xmaak ut saʼ li kutan chaalel teʼsacheʼq chi junajwa (Judas 6). Jultikoʼq aawe naq li Jehobʼa naroksihebʼ li xʼanjel re qatenqʼankil (2 Reyes 6:15-17). Ebʼ li anjel nekeʼxkʼe xchʼool chiqix ut nekeʼraj naq inkʼaʼ tqapaabʼebʼ li maaʼus aj musiqʼej. Aʼin naraj xyeebʼal naq nekeʼsahoʼk saʼ xchʼool naq naqakuy li aaleek. Joʼkan naq choowanq junelik chixkʼatq li Jehobʼa ut ebʼ li xʼanjel, qatzʼeqtaanaq chixjunil li nachalk saʼ li tuulak ut saʼ li qʼehink ut qayuʼamiq li naxye li Santil Hu (1 Pedro 5:6, 7; 2 Pedro 2:9). Wiʼ joʼkan tqabʼaanu, tooruuq xkolbʼal qibʼ chiruhebʼ li maaʼus aj musiqʼej.\n19 Ebʼ li maaʼus aj musiqʼej ut li rahilal nokooʼeʼxkʼe saʼ chʼaʼajkilal. Saʼ li jun chik tzolom tqil kʼaʼut naq li Jehobʼa inkʼaʼ narisi chixjunil aʼin.\nKʼatk chixjunil li nachalk saʼ li qʼehink ut saʼ li tuulak\nKʼe aachʼool chi tzolok chirix li Santil Hu\nTijon chiru li Yos\nEbʼ li anjel nekeʼxtenqʼa li xtenamit li Jehobʼa (Hebreos 1:7, 14).\nLaj Tza ut ebʼ li maaʼus aj musiqʼej nekeʼbʼalaqʼik ut nekeʼxbʼaanu naq ebʼ li poyanam teʼxkanabʼ xloqʼoninkil li Yos (Apocalipsis 12:9).\nWi nakaabʼaanu li naraj li Yos, laj Tza t-eeleliq chaawu (Santiago 4:7, 8).


Resil li Santil Hu: Ke'isiik sa' li Eden - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nMA NAKAANAW k'aru yookeb' xk'ulb'al laj Adan ut x'Eva? Yookeb' chi isiik sa' li ch'ina'usil na'ajej. Ma nakaanaw k'a'ut?\nXb'aan naq ke'maakob'k chiru li Jehob'a jo'kan naq yookeb' xtojb'al xmaak. Ma nakaanaw k'aru ke'xb'aanu?\nInk'a' ke'ab'ink chiru li Yos. Li Yos kixye reheb' naq naru te'xtzaka ruheb' li che' li wank sa' li ch'ina'usil na'ajej. Ab'an keyehe'k re naq jun ajwi' ru li che' ink'a' te'xtzaka, re naq ink'a' te'kamq. Li che' a'in re li Yos. Laa'o naqanaw naq moko us ta xchapb'al li maawa' qe. Ab'an, k'aru ke'xb'aanu laj Adan ut x'Eva?\nSa' jun kutan naq li x'Eva wank xjunes sa' li na'ajej Eden, jun li k'anti' ki'aatinank re. Li k'anti' kixye re x'Eva naq tixlow ru li che', li kixye li Yos naq ink'a' te'xlow. Ab'an, naq li Yos kixyoob'tesiheb' li k'anti' moko kixb'aanu ta re naq te'aatinaq. Jo'kan naq, ani tawi' kik'ehok re chi aatinak li k'anti'?\nMoko laj Adan ta kib'aanunk re. A'an b'an jun reheb' li anjel, li kixyoob'tesi li Yos naq toj maaji' naxyiib' chaq li Ruuchich'och'. Jo'kan naq li anjel a'in kixnimob'resi rib'. Kiraj jolomink jo' li Yos re naq eb' li poyanam te'paab'anq re ut ink'a' chik te'xpaab' li Jehob'a. Li anjel a'in kixk'e chi aatinak li k'anti'.\nLi anjel a'in kixb'alaq'i x'Eva naq kixye re, naq chanchanaq li Yos wi tixlow ru li che'. Laj Adan ut li x'Eva ke'xpaab' re li anjel a'in ut ke'xq'et Raatin li Yos, jo'kan naq ke'isiik sa' li ch'ina'usil na'ajej.\nAb'an twulaq xq'ehil naq li Yos tixyiib' chixjunil li Ruuchich'och' jo' li ch'ina'usil na'ajej Eden. Moqon chik, tqil chanru tatruuq chi tz'aqonq sa' li k'anjel a'in. Anaqwan qilaq, k'aru ke'xk'ul laj Adan ut x'Eva.\nChaawil li eetalil, k’aru ke’xk’ul laj Adan ut x’Eva?\nK’a’ut naq li Jehob’a ink’a’ kixkuy xmaak laj Adan ut x’Eva?\nK’aru kixye li k’anti’ re li x’Eva?\nAni kik’ehok re chi aatinak li k’anti’?\nK’a’ut ki’isiik laj Adan ut x’Eva sa’ li na’ajej Eden?\nChaawil li naxye Génesis 2:16, 17 ut 3:1-13, 24.\nK’aru kixb’aanu ut kixye laj Tza naq kixmaajewa li Jehob’a? (Gén. 3:1-5; 1 Juan 5:3.)\nChanru nokooxtenq’a xtz’ilb’al rix li kixb’aanu li x’Eva? (Fili. 4:8; Sant. 1:14, 15; 1 Juan 2:16.)\nChanru ke’sumenk laj Adan ut x’Eva naq li Jehob’a kixpatz’ reheb’ k’a’ut naq ke’xlow ru li che’? (Gén. 3:12, 13.)\nK’a’ut naq li Jehob’a kixk’eheb’ li anjel, querubin xk’ab’a’eb’, chiru li Eden? (Gén. 3:24.)\nChaawil li naxye Apocalipsis 12:9.\nMa yookeb’ xmaajewankil li X’awab’ejilal li Yos eb’ li poyanam jo’ chanru naraj laj Tza? (1 Juan 5:19.)


Ma Kiyoʼlaak li Jesus saʼ Xpohil li Diciembre? | Kʼaru naxchʼolobʼ?\nMa Kiyoʼlaak li Jesus saʼ Xpohil li Diciembre?\nUSTA li Santil Hu inkʼaʼ naxye joqʼe tzʼaqal kiyoʼlaak li Jesus, abʼan naxchʼolobʼ chanru xpohil li Diciembre ut aʼan nokooxtenqʼa chi rilbʼal naq li Jesus inkʼaʼ kiyoʼlaak saʼ li po aʼin.\nChanru xqʼehil li Diciembre saʼ li tenamit Belen, bʼarwiʼ kiyoʼlaak chaq li Jesus? Wiibʼ rehebʼ li po li keʼxbʼeeresi chaq ebʼ laj Judio xkʼabʼaʼ: Kislev ut Tebet. Chiru xpohil li Kislev naabʼal chaq li ke ut li habʼ ut aʼin kinaq chiru li Noviembre ut li Diciembre. Ut chiru xpohil li Tebet yook chaq ajwiʼ li ke ut wankebʼ li naʼaj bʼarwiʼ yook chaq chi tʼaneʼk li ratzʼamke ut aʼin kinaq ajwiʼ chiru li Diciembre ut li Enero. Qilaq kʼaru naxye li Santil Hu chirix aʼin.\nLaj Esdras, jun rehebʼ li winq li kitzʼiibʼank chaq re li Santil Hu, naxye naq saʼ li xpohil li Kislev jwal ke ut yook li habʼ. Ut kixye ajwiʼ naq naabʼalebʼ li qas qiitzʼin «keʼchʼutlaak Jerusalén [...] saʼ li junmay xbʼe li xbʼele po» ut «nekeʼsiksotk xbʼaan [...] li kawil habʼ». Ut kixye ajwiʼ naq ebʼ li qas qiitzʼin keʼxye aʼin chirix li kutan: «Kaw li habʼ; joʼwiʼ anchal moko truuq ta tookanaaq saʼ bʼe» (Esdras 10:9, 13; Jeremías 36:22). Ut naq yook chaq chi nachʼok xpohil li Diciembre, ebʼ laj kʼaakʼalenel keʼxxok chixjunil li xketomq xbʼaan naq inkʼaʼ teʼxkuy wank chirix kabʼl.\nAbʼanan, li Santil Hu naxye naq saʼ li qʼoqyink kiyoʼlaak wiʼ li Jesus wankebʼ chirix kabʼl laj kʼaakʼalenel ketomq. Laj Lucas, jun rehebʼ li winq li kitzʼiibʼank chaq re li Santil Hu, kixye naq chixkʼatq li tenamit Belen «wankebʼ aj kʼaakʼalenel ketomq, yookebʼ chi yoʼlek re xkʼaakʼalenkil li xketomq chiru qʼoqyink» (Lucas 2:8-12). Joʼ naqakʼe reetal, aʼanebʼ keʼkʼanjelak chiru kutan ut chiru qʼoqyink. Qakʼoxlaq, wi saʼ xpohil li Diciembre saʼ li tenamit Belen yook chaq li ke ut li habʼ, ebʼ laj kʼaakʼalenel ketomq inkʼaʼ raj keʼxkuy kʼanjelak chirix kabʼl. Chixjunil aʼin naxkʼutbʼesi naq li Jesus inkʼaʼ kiyoʼlaak saʼ xpohil li Diciembre. *\nLi Santil Hu naxye joqʼe kikamk li Jesus, abʼan inkʼaʼ naxchʼolobʼ joqʼe kiyoʼlaak. Laj Salomon li awabʼej kixye: «Jwal us li xkutankil li kamk chiru li xkutankil li yoʼlaak» (Eclesiastés 7:1). Usta li Santil Hu naʼaatinak chirix li kʼanjel li kixbʼaanu li Jesus arin saʼ Ruuchichʼochʼ ut chirix li xkamik, abʼan inkʼaʼ naxchʼolobʼ chi tzʼaqal re ru joqʼe kiyoʼlaak.\nSaʼ li qʼoqyink kiyoʼlaak wiʼ li Jesus wankebʼ chirix kabʼl laj kʼaakʼalenel ketomq\n^ párr. 1 Wi taawaj chik xkomon li esil, chaawil ebʼ li perel 111-114 re li tasal hu, Razonamiento a partir de las Escrituras, rehebʼ laj Testiiw re li Jehobʼa.


Resil li Santil Hu: Kitikla Chaq Xyu'am li Winq - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nANIHEB' li wankeb' sa' li eetalil? A'an li xb'een winq ut li xb'een ixq. Ani kiyoob'tesink chaq reheb'? A'an li Yos. Ma nakaanaw ani xk'ab'a' li Yos? Jehob'a xk'ab'a'. Aj Adan ut x'Eva xk'ab'a'eb' li qas qiitz'in a'in.\nLi Jehob'a kixyoob'tesi laj Adan rik'in xpoqsil li ch'och'. Kirapu sa' ru'uj ut chi jo'kan laj Adan kiwank xyu'am.\nMa nakaanaw k'aru li k'anjel kik'ehe'k re laj Adan? Li Yos kixye re laj Adan naq tixk'e xk'ab'a'eb' li jalan jalanq chi xul. Naab'al kutan tana ki'ajmank, re xk'eeb'al chi'us xk'ab'a' li junjunq chi xul. Naq laj Adan yook xb'aanunkil li k'anjel a'in, ma nakaanaw k'aru kixk'e reetal?\nKiril naq eb' li xul wankeb' sa' sumal, jo'eb' li kaqkoj ut eb' li kok' tz'ik. Ab'an laj Adan maak'a' rochb'een. Jo'kan naq li Jehob'a kixwartesi laj Adan ut kirisi jun xb'aqel chi xk'atq xsa'. Rik'in li b'aqel a'in, kixyiib' jun li ixq ut kixk'e cho'q rixaqil.\nK'ajo' naq kisaho'k sa' xch'ool laj Adan naq kik'ehe'k rochb'een! Jo'kan ajwi' li x'Eva naq kik'ehe'k sa' li ch'ina'usil na'ajej! Sa' li na'ajej a'in sa raj ke'wank rik'ineb' li ralal xk'ajol.\nLi Jehob'a kiraj naq laj Adan ut x'Eva ke'wank raj xyu'am chi junelik. Kiraj ajwi' naq te'xyiib' chixjunil li Ruuchich'och' jo' li ch'ina'usil na'ajej Eden. K'ajo' tana ke'saho'k sa' xch'ool laj Adan ut x'Eva naq ke'rab'i naq te'oq xk'anjelankil ru li ch'och'! Ma xwulak raj chaawu xtenq'ankileb'? K'a'ut naq laj Adan ut x'Eva sa' junpaat ke'ok xk'ulb'al li rahilal?\nSalmo 83:18, NM; Génesis 1:26-31; 2:7-25.\nK’aru xjalanil li eetalil li wank sa’ li xkab’ ut li rox tzolom?\nAni kiyoob’tesink re li xb’een winq? Ani xk’ab’a’ li winq a’in?\nK’aru li k’anjel kixk’e li Yos re laj Adan?\nK’a’ut naq li Yos kixwartesi laj Adan?\nJarub’ chihab’ kiraj li Jehob’a naq twanq laj Adan ut li x’Eva? K’aru li k’anjel kiraj li Yos naq te’xb’aanu?\nLi Santil Hu naxye: ‹Re naq te’xnaw naq laak’ab’a’ a’an Jehob’a ut ka’ajwi’ laa’at Nim Laawankil sa’ xb’een chixjunil li Ruuchich’och’› (Salmo 83:18, NM).\nAni xk’ab’a’ li Yos? K’aru naxye li Santil Hu chirix li xwankil li Yos? (Jer. 16:21; Dan. 4:17.)\nChaawil li naxye Génesis 1:26-31.\nK’aru kixyoob’tesi li Yos sa’ li xwaq kutan? K’a’ut naq li winq moko juntaq’eet ta rik’in li xul? (Gén. 1:26.)\nK’aru li tzakahemq kixk’e li Jehob’a cho’q re li winq ut cho’q reheb’ li xul? (Gén. 1:30.)\nChaawil li naxye Génesis 2:7-25.\nK’aru kixb’aanu laj Adan re xk’eeb’al xk’ab’a’eb’ li xul? (Gén. 2:19.)\nChanru nokooxtenq’a Génesis 2:24 chi xnawb’al k’aru naxk’oxla li Yos chirix li sumlaak, li kanab’ank ib’ ut li xraqb’al ru li sumlaak? (Mat. 19:4-6, 9.)


Li Jesus Kiwakliik wiʼ chik chi Yoʼyo | Li Santil Hu ut li wank chisa’\nLi Jesus kixkʼut ribʼ chiruhebʼ li xtzolom re xkawresinkilebʼ xchʼool ut kixye rehebʼ kʼaru teʼxbʼaanu\nAK OXIBʼ kutan xkamik li Kriist naq wiibʼ oxibʼ rehebʼ li xtzolom ixq kohebʼ chi rilbʼal li ochoch pek bʼarwiʼ kikʼeemank li Jesus naq kikamk, abʼan koleʼxtaw chi teeto li okebʼaal. Isinbʼil chik li pek ut maakʼaʼ chik wank chisaʼ.\nTojaʼ naq kutamilebʼ wiibʼ li anjel. Jun rehebʼ li anjel kixye: «Li Jesus aj Nazaret nekesikʼ [...]. Xwakliik chi yoʼyo, maaʼani chik arin» (Marcos 16:6). Naq ebʼ li ixq keʼrabʼi aʼin, saʼ junpaat koleʼxye chaq rehebʼ li xʼApostol li Jesus. Ut chiru bʼe keʼxtaw ribʼ rikʼin li Jesus ut kixye rehebʼ: «Mexxiwak. Ayuqex chi xyeebʼal rehebʼ li wiitzʼin naq xikaqebʼ Galilea; aran toxeʼril wu» (Mateo 28:10).\nChirix chik aʼan, wiibʼ rehebʼ li xtzolom keʼelk Jerusalen ut yookebʼ chi xik Emaus naq jun li winq kixpatzʼ rehebʼ chirix kʼaru yookebʼ chi aatinak. Li winq aʼin aʼan li Jesus, abʼan inkʼaʼ keʼxnaw ru xbʼaan naq moko juntaqʼeet ta chik naʼilok. Keʼxye re chi ra saʼ xchʼoolebʼ naq yookebʼ chi aatinak chirix laj tzolonel. Naq li winq kirabʼi aʼin, kiʼok xchʼolobʼankil chiruhebʼ chixjunil li naxye li Santil Hu chirix li Sikʼbʼil Ru. Chirix li Jesus kitzʼaqlok chaq chixjunil li kixye li Santil Hu naq kiʼaatinak chirix li Sikʼbʼil Ru. * Naq ebʼ li xtzolom keʼxkʼe reetal naq yookebʼ chi aatinak rikʼin li Kriist, li waklesinbʼil choʼq musiqʼej, sachaamil chiruhebʼ.\nLi wiibʼ chi tzolom aʼin keʼsutqʼiik saʼ junpaat saʼ li tenamit Jerusalen ut kohebʼ chi xyeebʼal rehebʼ li Apostol li chʼutchʼuukebʼ saʼ jun li ochoch. Usta tzʼaptzʼo li ochoch, kutamil chiruhebʼ. Sachsookebʼ keʼkanaak naq keʼril ru li Jesus, tojaʼ naq kixpatzʼ rehebʼ: «Kʼaʼut naq naʼok eekʼaʼuxl?». Ut kixye ajwiʼ rehebʼ: «Joʼkaʼin tzʼiibʼanbʼil [...] tento naq li Kriist taarahobʼtesiiq ut taawakliiq chi yoʼyo saʼ xyanqebʼ li kamenaq saʼ rox li kutan» (Lucas 24:38, 46).\nNaabʼal sut kiʼileʼk ru li Jesus chiru 40 kutan. Saʼ jun kutan, naxqʼax ru oobʼ siʼeent li poyanam kiʼilok ru. Maare saʼ li kutan aʼin kixtenebʼ li nimla kʼanjel saʼ xbʼeenebʼ li xtzolom naq kixye rehebʼ: «Ayuqex [...] ut kʼehomaqebʼ choʼq intzolom chixjunilebʼ li tenamit. [...] Kʼutumaq chiruhebʼ xpaabʼankil chixjunil li xexintaqla wiʼ. Chenawaq naq laaʼin wanqin eerikʼin chixjunil li kutan toj saʼ rosoʼjik li ruuchichʼochʼ» (Mateo 28:19, 20).\nNaq li Jesus kixchaqʼrabʼihebʼ li xjunlaju chi tzolom, kixye rehebʼ: «Teekʼul eewankil naq li Santil Musiqʼej taachalq saʼ eebʼeen, ut laaʼexaq aj yehol yaal chiwix [...] toj saʼ xmaril li ruuchichʼochʼ» (Hechos 1:8). Naq kiraqeʼk xyeebʼal aʼin, kiʼok chi taqeʼq saʼ choxa ut li choql kiʼok chi muqunk re.\n(Isinbʼil chaq saʼ Mateo tasal 28, saʼ Marcos tasal 16, saʼ Lucas tasal 24, saʼ Juan tasal 20, 21 ut saʼ 1 Corintios 15:5, 6.)\n^ párr. 6 Taataw xkomon li naʼlebʼ saʼ li tasal hu aʼin saʼ li Tasal 14, Tasal 15 ut li Tasal 16 ut saʼ xkomon li naʼlebʼ bʼarwiʼ naxye «Li Jesus Aʼan li Sikʼbʼil Ru», re li tasal hu Kʼaru Tzʼaqal Naxchʼolobʼ li Santil Hu?, bʼarwiʼ naxye naq rikʼin li Jesus kitzʼaqlok chixjunil li kiyeemank chaq.\nChanru keʼxnaw ebʼ li tzolom naq li Yos kixwaklesi li Jesus chi yoʼyo?\nKʼaru kixchʼolobʼ li Jesus rehebʼ li wiibʼ chi tzolom li yookebʼ chi xik Emaus?\nKʼaru li nimla kʼanjel kixtenebʼ li Jesus saʼ xbʼeenebʼ li xtzolom naq ak xik re saʼ choxa?\nLI SANTIL MUSIQʼEJ\nLi santil musiqʼej aʼan li xmetzʼew li Yos. Li Jehobʼa kiroksi li xmetzʼew re xyiibʼankil li choxa ut li Ruuchichʼochʼ, joʼ ajwiʼ re xnumsinkil li xkʼaʼuxl rehebʼ li keʼtzʼiibʼank re li Santil Hu. Kiroksi ajwiʼ li xsantil musiqʼej re xbʼaanunkil chixjunil li sachbʼachʼoolej. Li xnimal ru sachbʼachʼoolej li kixbʼaanu aʼan: xkʼeebʼal wiʼ chik xyuʼam li Jesus ut xsuqʼisinkil wi chik choʼq musiqʼej (Genesis 1:2; 2 Samuel 23:2; Hechos 10:38; 1 Pedro 3:18).


Chanru Nekeʼxkʼuubʼ ebʼ laj Testiiw re li Jehobʼa li Kʼanjel Chirix li Puktesink?\nCHAAWIL SAʼ Aja Bashkir Cakchiquel (Central) Changana (Zimbabwe) Kabuverdianu Pidgin (Cameroon) Q’eqchi’ abé afrikáans ahanta albanés alemán alur amárico angolan sign language armenio asamés attié aucano aymara azerí azerí (alfabeto cirílico) bajo alemán bambara bassa de camerún bassa de liberia batak (dairi) batak (karo) batak (simalungun) batak (toba) baulé becol belize kriol bengalí birmano bislama boulou búlgaro cabilé camboyano catalán cebuano chavacano checo chichewa chino (tradicional) chino simplificado chitonga chitonga (zimbabwe) chitumbuka chiyao chokue chol chopi chuabo chuukés chuvash cibemba cingalés citonga comoriano de ngazidja congo coreano criollo de las seychelles criollo de reunión criollo haitiano criollo mauriciano criollo portugués croata damara dangme danés digor diula duala dusun efik emberá (catío) endebele endebele de Zimbabue endonga endáu enzema eslovaco esloveno español estonio ewé fante feroés finlandés fiyiano fon frafra francés ga galician galés garífuna georgiano gitonga gokana griego groenlandés guadeloupean creole guaraní guaraní boliviano guerze gujarati gun guna guéré hausa hebreo herero hiligaynon hindi hiri motu hmong holandés hunsrik húngaro iban ibanag ibinda ibo ilocano indonesio inglés irlandés ishan islandés isoko italiano japonés javanese kachin kannada kaonde kayin sgaw kazajo khana khasi kikongo kikuyu kiluba kimbundu kinande kiniaruanda kipende kirguís kiribatiano kirundi kisi kisii kisonge kpelle krio kurdo kurmanyí del Cáucaso kwangalí kwanyama kyangonde lahu lao latgalian lengua de señas argentina lengua de señas boliviana lengua de señas chilena lengua de señas colombiana lengua de señas costarricense lengua de señas ecuatoriana lengua de señas venezolana lengua de signos española lenguaje de señas alemán lenguaje de señas americano lenguaje de señas australiano lenguaje de señas brasileño lenguaje de señas británico lenguaje de señas checo lenguaje de señas chino lenguaje de señas coreano lenguaje de señas cubano lenguaje de señas de quebec lenguaje de señas eslovaco lenguaje de señas filipino lenguaje de señas finlandés lenguaje de señas francés lenguaje de señas ghanés lenguaje de señas griego lenguaje de señas guatemalteco lenguaje de señas holandés lenguaje de señas hondureño lenguaje de señas húngaro lenguaje de señas indio lenguaje de señas indonesio lenguaje de señas italiano lenguaje de señas japonés lenguaje de señas malasio lenguaje de señas neozelandés lenguaje de señas nicaragüense lenguaje de señas panameño lenguaje de señas paraguayo lenguaje de señas peruano lenguaje de señas rumano lenguaje de señas ruso lenguaje de señas tai lenguaje de señas zimbabuense lenie letón lhukonzo lifu lingala lituano lomue luganda lugbara lunda luo luvale macedonio macua malayo malayálam malgache maltés mam mambue-lungu mangareva maninkakan oriental mapudungún maratí marquesiano de Hiva Oa marquesiano de Nuku Hiva marshalés maya mazahua mazateco de Huautla mbukushu mendé meru mixe mixteco de guerrero mixteco de huajuapan mizo mongol more mískito navajo nepalés ngäbere (o guaymí) nias niueano noruego nuer nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla okpe oromo osético otomí del valle del Mezquital pangasinán panjabí panjabí (escritura nasta’liq) papiamento de aruba papiamento de curazao persa pidgin de las islas salomón pidgin nigeriano pilagá polaco ponapés portugués pular purépecha páez quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quichua de Pastaza quichua de Tena quichua de santiago del estero quiché rarotongués romaní de Macedonia (alfabeto cirílico) romaní de bulgaria romaní de macedonia romaní del este de Eslovaquia romaní del norte de Grecia romaní del sur de Grecia rumano ruso rutoro salvadoran sign language samoano sango saramacano sarnami sena sena senufo cebara serbio serbio (alfabeto latino) sesoto shona silozi somalí sranangtongo suajili suati sueco sundanés susu tagalo tahitiano tai tai del noreste talian tamil tandroy tankarana tarahumara tayik telugu tetum tigriña tivo tlapaneco toabaite tojolabal tok pisin tongano toquelao totonaco tseltal tsonga tsotsil tsuana turco turcomano turcomano tuvaluano twi tártaro tének ucraniano udmurto uhobo uigur (alfabeto cirílico) urdu uruguayan sign language uzbek (roman) uzbeko valenciano vascuence vendal vezo vietnamita wallisiano waray-waray wayuunaiki wichi wolaita xhosa xitshwa yacouba yoruba zapoteco del istmo zapoteco re lachiguiri zulú árabe ñanya ñemba\nChi seebʼ nakamk li Jesus, naq kixye: «Taapuktesimanq li chaabʼil esilal [...] chirix li xnimajwal wankilal li choxa saʼ chixjunil li ruuchichʼochʼ re xchʼolobʼankil li yaal chiruhebʼ chixjunil li tenamit: tojaʼ naq taachalq li rosoʼjik» (Mateo 24:14). Abʼan, chanru tbʼaanumanq raj li kʼanjel aʼin saʼ chixjunil li Ruuchichʼochʼ? Tbʼaanumanq raj joʼ kixbʼaanu li Jesus naq kiwank arin saʼ Ruuchichʼochʼ (Lucas 8:1).\nNaqasikʼebʼ li qas qiitzʼin saʼebʼ li rochoch. Li Jesus kixkʼut chiruhebʼ li xtzolom xpuktesinkil li chaabʼil esilal chire kabʼlal (Mateo 10:11-13; Hechos 5:42; 20:20). Ebʼ li xbʼeen xtzolom li Jesus keʼyeheʼk re saʼ kʼaru chi tenamit teʼxik xpuktesinkil li chaabʼil esilal (Mateo 10:5, 6; 2 Corintios 10:13). Saʼebʼ li qakutan, kʼubʼkʼuuko ajwiʼ chiʼus, li junjunq chi chʼuut ak naxnaw bʼar tento txik xyeebʼal Raatin li Yos. Li naʼlebʼ aʼin nokooxtenqʼa chi xbʼaanunkil chiʼus li kʼanjel li taqlanbʼilo wiʼ xbʼaan li Jesus «xpuktesinkil resil» li Raatin li Yos ut xchʼolobʼankil li yaal chiruhebʼ li qas qiitzʼin (Hechos 10:42).\nNaqakʼe qaqʼe chi xik yalaq bʼar chi xtawbʼalebʼ li poyanam. Li Jesus kixpuktesi ajwiʼ li chaabʼil esilal bʼarwiʼ wankebʼ naabʼal li poyanam, chire li palaw malaj chire li bʼekbʼil haʼ (Marcos 4:1; Juan 4:5-15). Laaʼo ajwiʼ yalaq bʼar naqoksi li Santil Hu, saʼatqebʼ li bʼe, saʼebʼ li kʼayibʼaal, bʼarwiʼ nekeʼxik chi bʼeek, malaj saʼ li aatinobʼaal chʼiichʼ. Naqapuktesi li chaabʼil esilal rikʼinebʼ li qechkabʼal, rikʼinebʼ li qech tzolom ut naq naxkʼe ribʼ chiqu naqaye rehebʼ li qakomon. Chixjunil li naʼlebʼ aʼin nokooxtenqʼa chi xbʼaanunkil li naxye qe li Santil Hu: «Chepuktesi resil li xkolom» li Jehobʼa rehebʼ li qas qiitzʼin li wankebʼ saʼ xbʼeen li Ruuchichʼochʼ (Salmo 96:2).\nAnaqwan kʼoxla re ani taawaj raj xkʼeebʼal resil li Xʼawabʼejilal li Yos ut li osobʼtesink li tixkʼam chaq. Kʼe chi naweʼk li yookat xtzolbʼal, maakanabʼ saʼ laachʼool!\nKʼaru «li chaabʼil esilal» tento tqakʼe chi naweʼk?\nChanru yookebʼ xkʼambʼal rehebʼ laj Testiiw re li Jehobʼa rikʼin li Jesus naq nekeʼxpuktesi li chaabʼil esilal?\nTaaye re laj puktesinel li nakʼehok re laatzolbʼal naq tixkʼut chaawu chanru tatruuq xkʼutbʼal li yaal saʼ tuulanil chiru junaq laawamiiw malaj aawechkabʼal.


San Marcos 8 KEKNT - Saꞌ jun chic li cutan queꞌxchꞌutub - Bible Search\nLi Jesús quixqꞌueheb chi cuaꞌac li ca̱hib mil\n1Saꞌ jun chic li cutan queꞌxchꞌutub rib nabal li tenamit riqꞌuin li Jesús. Xban nak ma̱cꞌaꞌ xcuaheb quixbokeb lix tzolom ut quixye reheb: 2—Tokꞌobeb ru li qꞌuila tenamit aꞌin. Ac cuan oxib cutan roquiqueb arin cuiqꞌuin ut ma̱cꞌaꞌ chic xcuaheb. 3Cui tebintakla saꞌ rochocheb chi incꞌaꞌ teꞌcuaꞌak, naru nequeꞌlub saꞌ be xban nak cuan najt xeꞌchal chak.— 4Lix tzolom queꞌxye re: —¿Bar takatau cua saꞌ li naꞌajej aꞌin re takaqꞌueheb chi cuaꞌac? Arin ma̱cꞌaꞌ cuan, chanqueb. 5Ut li Jesús quixpatzꞌ reheb: —¿Jarub li caxlan cua cuan e̱riqꞌuin? chan. —Cuukub ajcuiꞌ, chanqueb. 6Tojoꞌnak quixye reheb li tenamit nak teꞌchunla̱k chiru chꞌochꞌ. Quixchap li cuukub chi caxlan cua. Quixbantioxi chiru li Dios ut quixjachi. Ut quixqꞌue reheb lix tzolom re nak teꞌxjeqꞌui reheb li tenamit. 7Ut cuan cuib oxib li cocꞌ car riqꞌuineb. Nak quirosobtesi quixye reheb nak teꞌxjeqꞌui ajcuiꞌ reheb li tenamit. 8Queꞌcuaꞌac chi us ut queꞌcꞌojla xchꞌo̱l. Ut cuukub chacach chic li qui-elaꞌan. 9Cuanqueb na ca̱hibak mil li queꞌcuaꞌac ut nak ac xeꞌcuaꞌac, queꞌchakꞌrabi̱c xban li Jesús. 10Ut saꞌ junpa̱t qui-oc li Jesús saꞌ li jucub rochbeneb lix tzolom ut queꞌco̱eb saꞌ li naꞌajej xcue̱nt Dalmanuta.\nEb laj fariseo queꞌraj rilbal li milagro\n11Queꞌcuulac laj fariseo riqꞌuin li Jesús. Queꞌoc chixcuechꞌinquil yal re xyalbal. Queꞌxye re nak tixba̱nu junak milagro chiruheb re rilbal ma ya̱l na nak riqꞌuin li Dios nachal lix cuanquil. 12Quixjikꞌ xchꞌo̱l li Jesús xban nak quititzꞌ xbaneb, ut quixye: —Caꞌaj cuiꞌ milagro yo̱queb chixpatzꞌbal eb li tenamit aꞌin. Relic chi ya̱l tinye e̱re nak ma̱ jun milagro tinba̱nu chiruheb.— 13Qui-el riqꞌuineb laj fariseo. Qui-oc saꞌ li jucub rochbeneb lix tzolom. Yo̱queb chi xic jun pacꞌal li palau.\nLi Jesús quixjuntakꞌe̱ta lix tijleb eb laj fariseo riqꞌuin lix chꞌamal li caxlan cua\n14Ut quisach saꞌ xchꞌo̱leb xcꞌambal xcuaheb. Ac cuanqueb saꞌ li jucub nak queꞌxqꞌue retal nak jun ajcuiꞌ li caxlan cua cuan riqꞌuineb. 15Li Jesús quixye reheb: —Cheba̱nu cue̱nt. Micuan xchꞌamal xcaxlan cuaheb laj fariseo e̱riqꞌuin chi moco xchꞌamal xcaxlan cua laj Herodes.— 16Eb lix tzolom queꞌoc chi a̱tinac chi ribileb rib ut queꞌxye: —¿Cꞌaꞌru xya̱lal aꞌin? ¿Ma xban nak ma̱cꞌaꞌ li caxlan cua kiqꞌuin nak xye ke chi joꞌcan? chanqueb. 17Li Jesús quixnau cꞌaꞌru yo̱queb chixyebal chi ribileb rib ut quixye reheb: —¿Cꞌaꞌut nak yo̱quex chixyebal nak ma̱cꞌaꞌ e̱cua? ¿Ma incꞌaꞌ nequetau ru nak ma̱cuaꞌ chirix xchꞌamal li caxlan cua yo̱quin chi a̱tinac? Chirix ban xtijlebeb laj fariseo yo̱quin chi a̱tinac. La̱ex cꞌajoꞌ xcacuil e̱chꞌo̱l. 18Incꞌaꞌ nequetau xya̱lal. Cuan xnakꞌ e̱ru ut incꞌaꞌ nequex-iloc. Cuan e̱xic ut incꞌaꞌ nequex-abin. 19¿Ma incꞌaꞌ najulticoꞌ e̱re nak xinjachi li o̱b chi caxlan cua reheb li o̱b mil chi cui̱nk? Ut, ¿jarub chacach qui-elaꞌan? chan reheb. —Cablaju, chanqueb. 20—¿Ma incꞌaꞌ najulticoꞌ e̱re nak xinjachi li cuukub chi caxlan cua reheb li ca̱hib mil. Ut jarub chacach qui-elaꞌan? chan reheb. —Cuukub chacach, chanqueb. 21Ut li Jesús quixye reheb: —¿Ma toj ma̱jiꞌ ajcuiꞌ nequetau xya̱lal chi joꞌcanan?—\nLi Jesús quixqꞌuirtesi li mutzꞌ aran Betsaida\n22Queꞌcuulac li Jesús rochbeneb lix tzolom aran Betsaida. Quicꞌameꞌ chak jun li cui̱nk riqꞌuin. Mutzꞌ ru li cui̱nk. Queꞌxtzꞌa̱ma chiru nak tixqꞌue li rukꞌ saꞌ xbe̱n re nak ta̱ilok. 23Li Jesús quixchap li rukꞌ li mutzꞌ ut quixcꞌam chire li tenamit. Ut quixchu̱ba saꞌ xnakꞌ ru li mutzꞌ. Quixqꞌue li rukꞌ saꞌ xbe̱n ut quixpatzꞌ re: —¿Ma nacat-iloc bayak anakcuan? chan re. 24Li mutzꞌ qui-iloc ut quixye: —Nin-iloc caꞌchꞌin. Nacuileb li cui̱nk chanchaneb li cheꞌ nak yo̱queb chi be̱c.— 25Tojoꞌnak li Jesús quixqꞌue cuiꞌchic li rukꞌ saꞌ li xnakꞌ ru li mutzꞌ ut quiqꞌuira li ru. Nak qui-iloc li cui̱nk, tzꞌakal chic naril chixjunil. 26Li Jesús quixtakla li cui̱nk saꞌ rochoch ut quixye re: —Matxic saꞌ li tenamit ut ma̱ ani aj e ta̱ye nak xatinqꞌuirtesi, chan re.\nLaj Pedro quixye nak li Jesús, aꞌan li Cristo\n27Chirix aꞌan co̱ li Jesús rochbeneb lix tzolom saꞌ li cocꞌ tenamit xcue̱nt Cesarea Filipo. Nak yo̱queb chi xic, quixpatzꞌ reheb lix tzolom: —¿Anihin la̱in nak nequeꞌxye li tenamit? chan. 28Queꞌxye re: —Cuan nequeꞌyehoc re nak la̱at laj Juan laj Cubsihom Haꞌ xcuacli cuiꞌchic chi yoꞌyo. Ut cuan nequeꞌyehoc re nak la̱at li profeta Elías, li quicuan najter. Ut cuan cuiꞌchic nequeꞌyehoc re nak la̱at jun chic li profeta, chanqueb. 29—Ut la̱ex ¿anihin la̱in nak nequeye? chan cuiꞌchic reheb. Ut laj Pedro quixye: —La̱at li Cristo.— 30Li Jesús quixye reheb nak ma̱ ani aj e teꞌxye nak aꞌan li Cristo.\n31Li Jesús quixchꞌolob xya̱lal chiruheb nak aꞌan li Alalbej ut nak nabal li raylal cha̱lc re saꞌ xbe̱n. Quixye reheb nak ta̱tzꞌekta̱na̱k xbaneb li xakabanbileb chi cꞌanjelac saꞌ li templo. Ta̱tzꞌekta̱na̱k ajcuiꞌ xbaneb li xbe̱nil aj tij. Joꞌ ajcuiꞌ xbaneb laj tzꞌi̱b ut quixye ajcuiꞌ reheb nak ta̱camsi̱k ut ta̱cuacli̱k cuiꞌchic chi yoꞌyo saꞌ rox li cutan. 32Quixye chi tzꞌakal li cꞌaꞌru tixcꞌul. Nak quirabi aꞌan laj Pedro quirisi xjunes li Jesús ut qui-oc chixkꞌusbal ut quixye re: —Ma̱ye chi joꞌcan Ka̱cuaꞌ.— 33Ut li Jesús quixsukꞌisi rib. Quirileb lix tzolom ut quixkꞌus laj Pedro. Quixye re: —Elen arin saꞌ xnakꞌ cuu. La̱at chanchanat aj tza. La̱at incꞌaꞌ yo̱cat chixcꞌoxlanquil joꞌ naxcꞌoxla li Dios. La̱at yo̱cat chixcꞌoxlanquil joꞌ naxcꞌoxla li cui̱nk, chan. 34Tojoꞌnak quixbokeb li qꞌuila tenamit rochbeneb lix tzolom ut quixye reheb: —Li ani ta̱raj inpa̱banquil, tento nak tixtzꞌekta̱na li cꞌaꞌru naxrahi ru lix chꞌo̱l. Tixcuy xnumsinquil li raylal li tixcꞌul usta ta̱camsi̱k saꞌ incꞌabaꞌ. Ut chinixta̱kehak. 35Li ani ta̱tzꞌekta̱na̱nk cue re xcolbal lix yuꞌam arin saꞌ ruchichꞌochꞌ, tixtzꞌek li junelic yuꞌam. Aꞌut li naxsach lix yuꞌam saꞌ incꞌabaꞌ la̱in malaj ut saꞌ xcꞌabaꞌ li evangelio, aꞌan ta̱re̱chani li junelic yuꞌam. 36¿Cꞌaꞌru tixra junak cui̱nk nak ta̱re̱chani chixjunil lix biomal li ruchichꞌochꞌ ut tixtzꞌekta̱na li junelic yuꞌam xban li biomal? 37¿Ma cuan ta biꞌ li cꞌaꞌru tixtoj cuiꞌ li yuꞌam chi junelic? 38Li ani ta̱xuta̱na̱k chiruheb li tenamit aj ma̱c inban la̱in malaj ut xban li cua̱tin, la̱in li Alalbej tinxuta̱na̱k ajcuiꞌ xbaneb nak tincha̱lk chak riqꞌuin xnimal xlokꞌal lin Yucuaꞌ cuochbeneb li santil ángel.—


Gálatas 2 - Sagrada Biblia [[Sagrada Biblia] Qeqchi Bible]\nMokon chic nak ac xnume' câlaju chihab, côin cui'chic Jerusalén cuochben laj Bernabé. Ut kac'am laj Tito chikix.\nCôin xban nak li Dios quixc'utbesi chicuu nak tento tinxic Jerusalén. Ut que'xch'utub rib li neque'c'amoc be chiruheb laj pâbanel. Ut quinserak'i reheb li resilal li evangelio li yôquin chixjulticanquil reheb li mâcua'eb aj judío. Quinch'olob xyâlal chiruheb re nak inc'a' tâcanâk chi mâc'a' rajbal chiruheb li c'a'ru yôquin chixbânunquil jo' ajcui' li ac xinbânu.\nLaj Tito mâcua' aj judío. Abanan eb laj c'amol be inc'a' que'xmin ru chixc'ulbal li circuncisión.\nAbanan cuan ajcui' junjûnk que'raj raj xminbal ru xc'ulbal li circuncisión. Eb a'an neque'xye rib nak aj pâbaneleb. Que'oc sa' kayânk chi mukmu re xq'uebal retal li usilal cuanco cui' sa' xc'aba' li Jesucristo ma yôco chixpâbanquil li najter chak'rab malaj inc'a'. Eb a'an que'raj raj cui'chic kaq'uebal rubel xcuanquil li najter chak'rab.\nAbanan lâo mâ jok'e kabânu li c'a'ru que'xye ke xban nak lâo inc'a' quikaj nak te'xpo' ru li evangelio, li tz'akal yâl li ac xerabi.\nUt eb li nînkeb xcuanquil sa' xyânkeb laj pâbanel mâc'a' que'xye chirix li c'a'ru yôquin chixbânunquil. Mâc'a' nacuaj re usta nînkeb xcuanquil. Chiru li Dios juntak'êto.\nMâc'a' que'xye li nînkeb xcuanquil. Que'xq'ue ban retal nak tenebanbil sa' inbên xban li Dios xyebal resil li evangelio reheb li mâcua'eb aj judío jo' nak quitenebâc sa' xbên laj Pedro xban li Dios xyebal resil li evangelio reheb laj judío.\nLi Dios quixsic' cuu chok' apóstol re tinc'anjelak sa' xyânkeb li mâcua'eb aj judío jo' nak quixsic' ru laj Pedro re tâc'anjelak sa' xyânkeb laj judío.\nLaj Jacobo, laj Pedro ut laj Juan, a'aneb aj c'amol be sa' xyânkeb laj pâbanel. Nak que'xq'ue retal nak sic'bil cuu xban li Dios, que'xq'ue li ruk'eb cue ut re laj Bernabé. A'an retalil nak kacomon kib chi c'anjelac chiru li Dios. Ut xkac'ûb ru nak lâin ut laj Bernabé toc'anjelak sa' xyânkeb li mâcua'eb aj judío ut eb a'an te'c'anjelak sa' xyânkeb laj judío.\nNak quicuulac laj Pedro Antioquía, lâin quink'us xban nak inc'a' us li yô chixbânunquil.\nNak toj mâji' neque'cuulac li taklanbileb xban laj Jacobo, laj Pedro nacua'ac riq'uineb li mâcua'eb aj judío. Aban nak que'cuulac eb a'an, quirisi rib sa' xyânkeb li mâcua'eb aj judío xban nak quixxucuaheb ru laj judío li neque'yehoc re nak tento xc'ulbal li circuncisión.\nEb laj pâbanel aj judío que'oc chixbânunquil li ca' pac'alil na'leb li quixbânu laj Pedro toj retal nak qui-oc ajcui' chixbânunquil laj Bernabé xban nak jo'can quic'ame' cui' xbe xbaneb.\nNak quinq'ue retal nak inc'a' yôqueb chixbânunquil jo' naraj li evangelio, chiruheb chixjunileb laj pâbanel quinye re laj Pedro: Yâl nak lâat aj judío chalen chak sa' lâ yo'lajic, abanan ac junxil xacanab xbânunquil li c'aynakeb chixbânunquil laj judío. ¿C'a'ut nak nacamineb ru li mâcua'eb laj judío chixbânunquil jo' neque'xbânu laj judío? chanquin re.\nLâo aj judío chalen chak sa' kayo'lajic ut mâcua'o xcomoneb li mâcua'eb aj judío, li neque'xye “aj mâc” reheb.\nAbanan nakanau nak mâ ani tâtîcobresîk xch'ôl chiru li Dios riq'uin xbânunquil li c'a'ru naxye li chak'rab. Riq'uin ban xpâbanquil li Jesucristo. Lâo xkapâb li Kâcua' Jesucristo re tâtîcobresîk kach'ôl chiru li Dios riq'uin xpâbanquil li Cristo ut mâcua' riq'uin xbânunquil li naxye li chak'rab cocole'. Riq'uin xbânunquil li naxye li chak'rab, mâ ani tâtîcobresîk xch'ôl chiru li Dios.\nCui yôco chixsic'bal xtîcobresinquil kach'ôl chiru li Dios sa' xc'aba' li Cristo, ut nak lâo chic tota'lîk chi cuan kamâc, ¿ma a'an ta bi' naraj naxye nak a' li Cristo yô chi q'uehoc ke chi mâcobc? Mâ jok'e bi'an.\nCui lâin tin-oc cui'chic xpâbanquil nak tâtîcobresîk inch'ôl chiru li Dios riq'uin xbânunquil li naxye li chak'rab, a'an naraj naxye nak chi yâl lâin aj mâc xban nak ac junxil xincanab xpâbanquil li na'leb a'an.\nChanchan nak li najter chak'rab xq'uehoc cue chi câmc xban nak a'an xc'utuc re chicuu nak lâin aj mâc. Anakcuan camenakin chic chiru lix cuanquil li chak'rab re nak yo'yôkin rubel xcuanquil li Dios.\nLi Jesucristo quicam chiru li cruz ut chanchan nak quinq'uehe' ajcui' lâin cuochben. Mâcua' chic lâin li yo'yôquin. A' chic li Cristo cuan cuiq'uin. Ut ac' chic lin yu'am xban nak xinpâb li Jesucristo li Ralal li Dios li quirahoc cue ut quixk'axtesi rib chi câmc sa' inc'aba'.Jo'can nak inc'a' nintz'ektâna xcuanquil li rusilal li Dios. Cui ta sa' xc'aba' li chak'rab natîcobresîc kach'ôl, mâc'a' raj rajbal nak quicam li Cristo.\nJo'can nak inc'a' nintz'ektâna xcuanquil li rusilal li Dios. Cui ta sa' xc'aba' li chak'rab natîcobresîc kach'ôl, mâc'a' raj rajbal nak quicam li Cristo.


Resil li Santil Hu: Li Awab'ej Josias - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nWAQXAQIB' chihab' wank re laj Josias naq ki'ok chi awab'ejink sa' wiib' li teep re Israel. Toj kach'in laj Josias, jo'kan naq wankeb' winq ke'tenq'ank re chi jolomink.\nAk wuqub' chihab' rokik laj Josias chi awab'ejink naq ki'ok chi xloq'oninkil li Jehob'a. Kixk'am re rik'in laj David, laj Jehosafat ut rik'in laj Ezequias. Toj saaj naq kixb'aanu jun li chaab'il na'leb'.\nChiru naab'al chihab', naab'aleb' laj Israel maa'useb' xna'leb'. Ke'xloq'oni ut ke'xwiq'ib' rib' chiruheb' li pech'b'il yos. Jo'kan naq laj Josias ut eb' laj k'anjel chiru, ke'ok xsachb'al li b'alaq'il paab'al. Li k'anjel a'in ch'a'aj xb'aanunkil xb'aan naq, naab'aleb' ke'loq'onink re li pech'b'il yos. Sa' li eetalil nak'utunk chanru yookeb' xpuk'inkil eb' li pech'b'il yos.\nChirix chik a'an laj Josias kixaqab' oxib' chi winq re naq te'xyiib' li Rochoch li Jehob'a. Ke'xch'utub' chixjunil li tumin re li tenamit, re xtojb'aleb' laj k'anjel. Naq eb' li winq a'in, yookeb' chi k'anjelak sa' li Rochoch li Yos; laj Hilquias, xb'eenil aj tij, kixtaw xhuhil li chaq'rab' li kik'ehe'k re laj Moises sa' li q'e kutan. Li chaq'rab' a'in kisachk.\nNaq ke'xk'am li chaq'rab' re laj Josias, kiraj xnawb'al k'aru naxye. Toja' naq laj Josias kixk'e reetal naq li tenamit moko yook ta xyu'aminkil li xchaq'rab' li Jehob'a. Jo'kan naq kiraho'k sa' xch'ool ut kixpej li raq' jo' nakaawil sa' li eetalil. Chirix chik a'an kixye: ‹Li Jehob'a yook xjosq'il qik'in, xb'aan naq eb' li qana' qayuwa' ink'a' ke'xyu'ami li xchaq'rab'›.\nLaj Josias kixtaqla laj Hilquias rik'in xHulda, jun li ixq aj k'anjel chiru li Yos, re xpatz'b'al re k'aru tixb'aanu li Jehob'a rik'in li tenamit. Li xHulda kixye re laj Hilquias k'aru kixye li Yos: ‹Li tenamit Jerusalen ut chixjunileb' li wankeb' aran tink'e xtojb'aleb' xmaak. Xb'aan naq ke'xloq'oni eb' li pech'b'il yos ut li Ruuchich'och' kinujak sa' maa'usilal. Ab'an li rahilal a'in ink'a' tchalq naq toj yo'yooq laj Josias, xb'aan naq yook xb'aanunkil li us›.\nJarub’ chihab’ wank re laj Josias naq ki’ok chi awab’ejink? K’aru kixb’aanu laj Josias naq ak wuqub’ chihab’ rokik chi awab’ejink?\nK’aru yook xb’aanunkil laj Josias sa’ li xb’een eetalil?\nK’aru kixtaw li xb’eenil laj tij naq yookeb’ xyiib’ankil li Rochoch li Yos?\nK’a’ut naq kixpej li raq’ laj Josias?\nK’aru li esil kixtaqla li Jehob’a chirix li xHulda cho’q re laj Josias?\nChaawil li naxye 2 Crónicas 34:1-28.\nK’aru li eetalil kixkanab’ laj Josias cho’q reheb’ li ink’a’ ke’xyal xsahil li xkach’inaleb’? (2 Cró. 33:21-25; 34:1, 2; Sal. 27:10.)\nNaq laj Josias yook chi awab’ejink chiruheb’ li chihab’ waqxaqib’, kablaju ut waqxaqlaju, k’aru kixb’aanu re naq te’xloq’oni wi’ chik li Jehob’a? (2 Cró. 34:3, 8.)\nK’aru naqatzol naq laj Josias ut laj Hilquias ke’k’anjelak re xyiib’ankil li Rochoch li Jehob’a? (2 Cró. 34:9-13; Pro. 11:14; 1 Cor. 10:31.)


San Marcos 12 KEKNT - Li Jesús qui-oc chixyebal li - Bible Search\nLi jaljo̱quil ru a̱tin chirixeb laj ilol re li acui̱mk incꞌaꞌ useb xnaꞌleb\n1Li Jesús qui-oc chixyebal li jaljo̱quil ru a̱tin reheb ut quixye chi joꞌcaꞌin:\nJun li cui̱nk quirau jun si̱r li racui̱mk uvas ut quixsut saꞌ corral. Quixyi̱b jun xnaꞌaj bar teꞌxyatzꞌ cuiꞌ li uvas ut quixyi̱b ajcuiꞌ jun chꞌina cab najt xteram re li ta̱cꞌacꞌale̱nk re li acui̱mk. Quixsiqꞌueb laj ilol re li racui̱mk. Ut laj e̱chal re li acui̱mk co̱ saꞌ jalanil tenamit. 2Nak quicuulac xkꞌehil xsicꞌbal ru li acui̱mk, laj e̱chal re quixtakla jun lix mo̱s riqꞌuineb laj ilol re chixcꞌulbal li ru li racui̱mk li joꞌ qꞌuial ta̱tzꞌak aꞌan. 3Aꞌut eb laj ilol re li acui̱mk queꞌxchap li mo̱s ut queꞌxsacꞌ. Ut queꞌxtakla chi ma̱cꞌaꞌ queꞌxqꞌue re. 4Laj e̱chal re li acui̱mk quixtakla jun chic lix mo̱s riqꞌuineb. Ut queꞌxjor xjolom chi pec. Kꞌaxal ra queꞌxba̱nu re. 5Ut laj e̱chal re quixtakla cuiꞌchic jun lix mo̱s ut li jun aꞌan queꞌxcamsi. Ut toj nabal cuiꞌchic lix mo̱s quixtakla riqꞌuineb laj ilol re li racui̱mk. Cuan yal queꞌxsacꞌ ut cuan queꞌxcamsi. 6Caꞌaj chic li ralal quicana, li kꞌaxal naxra. —Li cualal teꞌx-oxlokꞌi, chan saꞌ xchꞌo̱l. Joꞌcan nak quixtakla li ralal riqꞌuineb. 7Nak quicuulac li ralal, eb laj ilol re li acui̱mk queꞌxye chi ribileb rib, —Aꞌan li ralal li ta̱e̱chani̱nk re li naꞌajej. Kacamsihak, chanqueb, ut la̱o chic toe̱chani̱nk re.— 8Joꞌcan nak queꞌxchap. Nak ac queꞌxcamsi queꞌxcut chak jun pacꞌal li chꞌochꞌ. 9Ut li Jesús quixye reheb: —¿Cꞌaꞌru tixba̱nu laj e̱chal re li acui̱mk nak nequecꞌoxla la̱ex? Ta̱cha̱lk ut tixcamsiheb laj ilol re li racui̱mk, ut jalan chic aj e tixqꞌue li jun si̱r chi uvas. 10¿Ma incꞌaꞌ xeril saꞌ li Santil Hu li naxye chi joꞌcaꞌin?\nLi pec li queꞌxtzꞌekta̱na laj cablanel, aꞌan li kꞌaxal lokꞌ li quiqꞌueman chokꞌ xxuc li cab.\n11Li Ka̱cuaꞌ aꞌan quixqꞌue xlokꞌal li pec. Ut aꞌan xsachba chꞌo̱lej chokꞌ ke la̱o.— (Sal. 118:22, 23)\n12Eb laj tij ut eb laj tzꞌi̱b ut eb li xakabanbileb chi cꞌanjelac saꞌ rochoch li Dios queꞌxcꞌoxla raj xchapbal li Jesús re teꞌxqꞌue saꞌ tzꞌalam xban nak queꞌxtau ru nak chirixeb aꞌan yo̱ chi a̱tinac nak quixye li jaljo̱quil ru a̱tin aꞌan. Abanan queꞌxucuac xbaneb li tenamit. Joꞌcan nak queꞌxcanab ut queꞌel saꞌ li naꞌajej aꞌan.\nChikaqꞌuehak li katoj re li acuabej\n13Mokon chic queꞌxtakla riqꞌuin li Jesús cuib oxibeb laj fariseo rochbeneb cuib oxibeb li nequeꞌoquen chirix laj Herodes re xsicꞌbal cꞌaꞌru ta̱paltok cuiꞌ riqꞌuin li ra̱tin re nak teꞌxchap. 14Queꞌcuulac riqꞌuin li Jesús ut queꞌxye re: —At tzolonel, nakanau nak la̱at ya̱l nacat-a̱tinac ut incꞌaꞌ nacaxucua ruheb li tenamit. Yalak ani aj e nacaye lix ya̱lal. Ut nacacꞌut chiruheb li cꞌaꞌru naraj li Dios. Ye ke, ¿ma us xqꞌuebal li toj re li acuabej malaj ut incꞌaꞌ? ¿Ma takaqꞌue malaj ut incꞌaꞌ? chanqueb. 15Li Jesús naxnau nak aj caꞌpacꞌaleb. Quixye reheb: —¿Cꞌaꞌut nak nequeraj xyalbal cuix? Cꞌamomak chak li tumin. Cuilak, chan reheb. 16Ut eb aꞌan queꞌxcꞌut li tumin chiru. Ut li Jesús quixye reheb: —¿Ani aj e li jalam u̱ch li cuan chiru? Ut, ¿ani aj cꞌabaꞌ li tzꞌi̱banbil chiru?— Eb aꞌan queꞌchakꞌoc ut queꞌxye: —Re li acuabej, chanqueb. 17Ut li Jesús quixye reheb: —Tojomak re li acuabej li cꞌaꞌru re li acuabej ut tojomak re li Dios li cꞌaꞌru re li Dios, chan. Ut cꞌajoꞌ nak queꞌsach xchꞌo̱leb xban li ra̱tin.\nLi Jesús quixchꞌolob xya̱lal lix cuaclijiqueb li camenak chi yoꞌyo\n18Tojoꞌnak queꞌcuulac riqꞌuin li Jesús cuib oxib laj saduceo. Eb aꞌan incꞌaꞌ nequeꞌxpa̱b nak teꞌcuacli̱k cuiꞌchic chi yoꞌyo li camenak. Queꞌxye re li Jesús: 19—At tzolonel, laj Moisés quixtzꞌi̱ba jun kachakꞌrabinquil ut quixye chi joꞌcaꞌin: Cui junak cui̱nk ta̱ca̱mk ut tixcanab li rixakil chi ma̱cꞌaꞌ ralal xcꞌajol, tento nak ta̱cꞌamekꞌ li rixakil xban li ri̱tzꞌin li camenak re nak ta̱cua̱nk ralal xcꞌajol saꞌ xcꞌabaꞌ li camenak. 20Queꞌcuan cuukub li cui̱nk ri̱tzꞌineb rib. Li asbej quixcꞌam rixakil ut quicam chi incꞌaꞌ quixcanab ralal xcꞌajol. 21Ut quicꞌameꞌ li ixk xban li i̱tzꞌinbej. Ut quicam ajcuiꞌ aꞌan chi incꞌaꞌ quixcanab ralal xcꞌajol. Ut joꞌcan cuiꞌchic li rox i̱tzꞌinbej. 22Li ixk aꞌan quicꞌameꞌ xbaneb li cuukub. Ut ma̱ jun reheb quixcanab ralal xcꞌajol. Ut quicam ajcuiꞌ li ixk. 23Saꞌ xcuaclijiqueb li camenak chi yoꞌyo, nak teꞌcuacli̱k eb aꞌan, ¿ani aj ixakil ta̱cana̱k cuiꞌ li ixk aꞌan xban nak cuukub lix be̱lom quicuan? chanqueb. 24Quichakꞌoc li Jesús ut quixye reheb: —La̱ex incꞌaꞌ nequetau xya̱lal xban nak incꞌaꞌ nequetau ru li Santil Hu chi moco lix nimal xcuanquil li Dios. 25Nak teꞌcuacli̱k chi yoꞌyo saꞌ xya̱nkeb li camenak, incꞌaꞌ chic teꞌsumla̱k chi moco teꞌsumuba̱k chic. Joꞌkeb ban chic li ángel saꞌ choxa. 26Ut chirix lix cuaclijiqueb li camenak chi yoꞌyo, ¿ma incꞌaꞌ e̱rilom saꞌ lix hu laj Moisés li cꞌaꞌru quiyeheꞌ re xban li Dios nak quia̱tinac chak saꞌ li qꞌuix li yo̱ chi cꞌatc? Quixye chi joꞌcaꞌin, “La̱in lix Dios laj Abraham, lix Dios laj Isaac ut lix Dios laj Jacob”, chan li Dios. 27Aꞌan retalil chokꞌ ke nak toj yoꞌyo̱queb chiru li Dios usta queꞌcam. Li Dios moco xDioseb ta li camenakeb; xDioseb ban li yoꞌyo̱queb. Joꞌcan nak la̱ex chi ti̱c incꞌaꞌ nequetau xya̱lal, chan li Jesús reheb.\nLi chakꞌrab kꞌaxal nim xcuanquil\n28Quicuulac jun reheb laj tzꞌi̱b. Ut quirabi nak yo̱queb chixcuechꞌinquil ribeb. Quixqꞌue retal nak li Jesús quixchakꞌbeheb chi us, ut quixpatzꞌ re li Jesús: —¿Bar cuan reheb li chakꞌrab li kꞌaxal nim xcuanquil?— 29Li Jesús quichakꞌoc ut quixye re: —Li xbe̱n chakꞌrab, li kꞌaxal nim xcuanquil, aꞌan aꞌin: Abihomak la̱ex aj Israel, li Ka̱cuaꞌ li kaDios jun ajcuiꞌ. 30Ta̱ra li Ka̱cuaꞌ la̱ Dios chi anchal a̱chꞌo̱l ut chi anchal la̱ cua̱m ut chi anchal la̱ cꞌaꞌux ut chi anchal la̱ metzꞌe̱u. Aꞌan aꞌin li chakꞌrab li kꞌaxal nim xcuanquil. 31Ut li xcab chanchan ajcuiꞌ aꞌan: Ta̱ra la̱ cuas a̱cui̱tzꞌin joꞌ nak nacara a̱cuib la̱at. Ma̱cꞌaꞌ chic junak chakꞌrab nim xcuanquil chiruheb li cuib aꞌin, chan. 32Laj tzꞌi̱b quichakꞌoc ut quixye re: —Us li xaye at tzolonel. Ya̱l li xaye nak jun ajcuiꞌ li Dios cuan ut ma̱cꞌaꞌ chic junak chirix aꞌan. 33Tento nak takara li Dios chi anchal li kachꞌo̱l, chi anchal li kacꞌaꞌux, chi anchal li ka̱m ut chi anchal li kametzꞌe̱u. Ut takara li kas ki̱tzꞌin joꞌ nak nakara kib la̱o. Aꞌan kꞌaxal nim xcuanquil chiruheb chixjunil li cꞌatbil mayej ut li mayejanbil xul, chan. 34Li Jesús quixqꞌue retal nak li cui̱nk quixnau xsumenquil ut quixye re: —Yal caꞌchꞌin aj chic ma̱ nacakꞌaxtesi a̱cuib rubel xcuanquil li Dios, chan. Ut ma̱ jun chic queꞌraj patzꞌoc xban nak qui-oc xcꞌaꞌuxeb.\nLi Cristo xcomoneb li ralal xcꞌajol laj David\n35Mokon chic nak cuan saꞌ rochoch li Dios, li Jesús yo̱ chixchꞌolobanquil lix ya̱lal chiruheb ut quixye: —¿Cꞌaꞌut nak eb laj tzꞌi̱b nequeꞌxye nak li Cristo, aꞌan xcomoneb li ralal xcꞌajol laj David? 36Laj David quixye li cꞌaꞌru quirecꞌa saꞌ xchꞌo̱l xban li Santil Musikꞌej ut quixye chi joꞌcaꞌin:\nLi Ka̱cuaꞌ Dios quixye re laj Colol cue, Cꞌojlan saꞌ lin nim ukꞌ toj retal tinqꞌueheb li xicꞌ nequeꞌiloc a̱cue rubel la̱ cuanquil. (Sal. 110:1)\n37Li rey David quixye “aj Colol cue” re li Ka̱cuaꞌ usta aꞌan xcomoneb li ralal xcꞌajol, chan li Jesús. Ut li qꞌuila tenamit queꞌrabi li ra̱tin chi sa saꞌ xchꞌo̱leb.\nLi Jesús quixkꞌuseb laj tzꞌi̱b\n38Nak yo̱ chixchꞌolobanquil lix ya̱lal chiruheb, li Jesús quixye: —Me̱tzol e̱rib riqꞌuineb laj tzꞌi̱b li nequeꞌraj be̱c chi najt rok li rakꞌeb re xcꞌutbal nak cuanqueb xcuanquil. Eb aꞌan nequeꞌcuulac chiruheb nak teꞌqꞌuehekꞌ xlokꞌal saꞌ eb li be. 39Ut nak cuanqueb saꞌ li cab li nequeꞌxchꞌutub cuiꞌ ribeb laj judío, nequeꞌraj cꞌojla̱c saꞌ li naꞌajej kꞌaxal lokꞌ ut nequeꞌraj cua̱nc chi xjolomil li me̱x nak nequeꞌxic chi cuaꞌac saꞌ junak ninkꞌe. 40Nequeꞌxmakꞌ li cꞌaꞌru cuan reheb li xma̱lcaꞌan ut re xmukbal li ma̱usilal nequeꞌxba̱nu, najt rok nequeꞌtijoc chiruheb li tenamit. Ut xban aꞌan kꞌaxal ra cuiꞌchic teꞌxtoj cuiꞌ li ma̱c nequeꞌxba̱nu.—\nLix mayej li xma̱lcaꞌan nebaꞌ\n41Saꞌ jun cutan quicuulac li Jesús saꞌ rochoch li Dios. Quicꞌojla chixcꞌatk lix ca̱xil li mayej. Yo̱ chirilbal li tenamit nak yo̱queb chixqꞌuebal li tumin saꞌ li ca̱x. Nabaleb li biom nabal lix mayej yo̱queb chixqꞌuebal. 42Quichal ajcuiꞌ jun xma̱lcaꞌan nebaꞌ. Ut quixqꞌue cuib chi tumin joꞌ tana li jun centavo. 43Tojoꞌnak li Jesús quixbokeb lix tzolom ut quixye reheb: —Relic chi ya̱l tinye e̱re nak li xma̱lcaꞌan nebaꞌ nabal xqꞌue chiru li mayej li xeꞌxqꞌue chixjunileb. 44Chixjunileb aꞌan xeꞌxqꞌue li na-elaꞌan chiruheb. Aꞌut li ixk aꞌin saꞌ nebaꞌil xqꞌue chixjunil li joꞌ nimal cuan re.—


1 Juan 3 - Sagrada Biblia [[Sagrada Biblia] Qeqchi Bible]\nCheq'uehak retal nak li Acuabej Dios c'ajo' nocoxra. Nocoxq'ue chok' ralal xc'ajol. Relic chi yâl nak lâo ralal xc'ajol. Jo'can nak li mâji' neque'pâban inc'a' neque'xtau ru li kana'leb xban nak mâji' neque'xnau xyâlal xpâbanquil li Dios.\nEx inhermân, anakcuan lâo ralal xc'ajol li Dios. Abanan mâji' nakanau jo' q'uial chic li usilal takac'ul mokon. Ca'aj cui' nakanau nak tol-êlk li Jesucristo, chanchanako chic a'an xban nak takil ru chi tz'akal.\nLi ani yô chiroybeninquil lix c'ulunic li Cristo, a'an naxsakobresi li râm sa' tîquilal jo' li Kâcua' Jesucristo tîc xch'ôl.\nLi ani namâcob naxk'et lix chak'rab li Dios xban nak li mâcobc a'an xk'etbal li chak'rab.\nLâex nequenau nak li Kâcua' Jesucristo quic'ulun re xcuybal ut xsachbal li kamâc. Relic chi yâl nak a'an mâcua' aj mâc.\nJo'can nak li ani cau xch'ôl chixtâkenquil li Cristo, inc'a' chic yôk chi mâcobc. Abanan li ani toj yô chi mâcobc inc'a' naxnau li rusilal li Cristo ut inc'a' napâban.\nEx hermân, mâ ani chibalak'înk êre. Li ani nabânun re li tîquilal, a'an tîc xch'ôl jo' li Cristo tîc xch'ôl.\nLi ani yô chi mâcobc, a'an re laj tza xban nak laj tza a'an aj mâc chalen chak sa' xticlajic li ruchich'och'. A'an aj e nak col-êlk li Ralal li Dios re xsachbal xc'anjel laj tza.\nMâ jun ralal xc'ajol li Dios yôk chi mâcobc xban nak li Dios cuan riq'uin. Ut inc'a' naru nak yôk chi mâcobc xban nak a'an tz'akal ralal xc'ajol li Dios.\nRiq'uin a'in na'nôqueb ru li ralal xc'ajol li Dios ut na'nôqueb ajcui' ruheb li ralal xc'ajol laj tza: li ani inc'a' naxbânu li tîquilal, ut li ani inc'a' naxra li ras rîtz'in, a'an mâcua'eb ralal xc'ajol li Dios.\nChalen chak sa' xticlajic lê pâbâl xerabi li chak'rab nak chikarahak kib chi kibil kib.\nMikatâke xna'leb laj Caín xban nak a'an re laj tza. A'an quixcamsi li rîtz'in. ¿C'a'ut nak quixcamsi li rîtz'in? Xban nak tîc xch'ôl li rîtz'in chiru li Dios ut laj Caín junes mâusilal naxbânu.\nJo'can ut ex inhermân, misach êch'ôl xbaneb li xic' neque'iloc êre sa' ruchich'och'.\nCui nakara li kahermân, a'an retalil nak cuânk kacolbal chiru xcuanquil li câmc ut q'uebil kayu'am chi junelic. Li ani inc'a' naxra lix hermân, a'an toj cuan rubel xcuanquil li câmc.\nLi ani xic' naril lix hermân, a'an chanchan aj camsinel ras rîtz'in. Lâex nequenau nak junak aj camsinel ras rîtz'in mâc'a' xyu'am chi junelic.\nLi Jesucristo quixc'ut chiku chanru li rahoc nak quixk'axtesi rib chi câmc sa' kac'aba' lâo. Jo'can ajcui' nak tento takaraheb li kahermân usta tocamsîk sa' xc'aba'eb.\nJun chic ninye êre. Cui lâo cuan nabal li c'a'ru ke ut inc'a' nakatok'oba ru li neba' li mâc'a' cuan re, ¿ma yâl ta bi' nak nakara li Dios chi jo'canan?\nEx inhermân, morahoc yal chi âtin. Chorahok ban chi tz'akal yâl ut chic'utûnk li karahom riq'uin li usilal nakabânu.\nCui nakara li kahermân, nakanau nak lâo tz'akal ralal xc'ajol li Dios, ut cau kach'ôl chixpâbanquil li Dios.\nCui lâo nakec'a nak xomâcob, ac cutan saken chiru li Kâcua' Dios li nakabânu xban nak a'an chixjunil naxnau.\nCui inc'a' nakec'a sa' kach'ôl nak inc'a' us yôco, inc'a' nocoxucuac chiru li Dios.\nUt yalak c'a'ru takatz'âma chiru, tixq'ue ke xban nak yôco chixpâbanquil lix chak'rab ut nakabânu li c'a'ru nacuulac chiru li Dios.\nUt a'an a'in lix chak'rab quixq'ue ke li Dios, nak chopâbânk sa' xc'aba' li Jesucristo li Ralal li Dios ut takara kib chi kibil kib, jo' coxchak'rabi cui'.Cui nakapâb lix chak'rab, lâo cuanco riq'uin li Dios ut li Dios cuan kiq'uin. Nakanau nak li Dios cuan kiq'uin chi junelic xban li Santil Musik'ej li q'uebil ke.\nCui nakapâb lix chak'rab, lâo cuanco riq'uin li Dios ut li Dios cuan kiq'uin. Nakanau nak li Dios cuan kiq'uin chi junelic xban li Santil Musik'ej li q'uebil ke.


SAN MATEO 17 KEK - Qui‑ileˈ lix lokˈal li Jesús nak - Bible Gateway\nSAN MATEO 17 Kekchi (KEK)\n17 Cuakib cutan chic chirix aˈan, li Jesús quixcˈameb laj Pedro, laj Jacobo ut laj Juan li ri̱tzˈin saˈ xbe̱n jun li nimla tzu̱l xjuneseb. 2 Ut nak cuanqueb aran, quijalanoˈ li riloba̱l li Jesús chiruheb. Ut nalemtzˈun li riloba̱l joˈ li sakˈe ut li rakˈ saksakpotzˈin quicˈutun ut nalemtzˈun. 3 Ut xaka̱mileb laj Moisés ut laj Elías chiruheb nak queˈril ut yo̱queb chi a̱tinac riqˈuin li Jesús. 4 Ut quia̱tinac laj Pedro ut quixye re li Jesús: ―Ka̱cuaˈ, cˈajoˈ xchakˈal ru nak cuanco arin. Cui ta̱cuaj, takayi̱b oxibak muheba̱l arin. Jun a̱cue, jun re laj Moisés ut jun re laj Elías, chan. 5 Toj yo̱ ajcuiˈ chi a̱tinac aˈan nak quichal saˈ xbe̱neb jun li chok nalemtzˈun. Li Dios quia̱tinac chak saˈ li chok, ut quixye: ―Aˈin li cualal raro inban. Riqˈuin aˈan nasahoˈ inchˈo̱l. Cherabihak li cˈaˈru tixye.― 6 Nak queˈrabi aˈan, kˈaxal nak queˈxucuac lix tzolom ut queˈxcut rib saˈ chˈochˈ ut huphu queˈcana. 7 Tojoˈnak li Jesús quijiloc riqˈuineb ut quixtˈotzˈtˈotzˈiheb ut quixye reheb: ―Cuaclinkex. Mexxucuac.― 8 Ut nak queˈxtaksi li riloba̱leb, ma̱ ani chic queˈril ru, caˈaj chic li Jesús quicana xjunes. 9 Nak yo̱queb chak chi cubec saˈ li tzu̱l, quixye li Jesús reheb: ―Ma̱ ani aj e te̱ye li cˈaˈru xeril. Toj mokon naru te̱ye nak la̱in li Cˈajolbej ac xincuacli cuiˈchic chi yoˈyo saˈ xya̱nkeb li camenak.― 10 Ut eb lix tzolom queˈxpatzˈ re: ―¿Cˈaˈut nak nequeˈxye laj tzˈi̱b nak xbe̱n cua ta̱cˈulu̱nk laj Elías chiru laj colonel li yechiˈinbil xban li Dios?― 11 Ut nak quichakˈoc li Jesús quixye reheb: ―Ya̱l ajcuiˈ nak laj Elías xbe̱n cua ta̱cha̱lk chixcˈu̱banquil ru chixjunil li cˈaˈak re ru. 12 Abanan la̱in tinye e̱re nak laj Elías ac xcˈulun ut incˈaˈ queˈxnau ru. Cˈajoˈ li raylal xeˈxba̱nu re ut joˈcan ajcuiˈ la̱in li Cˈajolbej nabal li raylal tincˈul xbaneb.― 13 Ut eb lix tzolom queˈxtau ru nak chirix laj Juan laj Cubsihom Haˈ yo̱ chi a̱tinac li Jesús. 14 Ut queˈcuulac bar cuanqueb cuiˈ nabal li tenamit. Ut jun li cui̱nk colxcuikˈib rib chiru li Jesús ut quixye re: 15 ―Ka̱cuaˈ, chan, chacuuxta̱na taxak ru li cualal. Rajlal nacˈul xyajel, ut kˈaxal ra naxcˈul. Nabal sut natˈaneˈ saˈ xam ut nabal sut natˈaneˈ saˈ haˈ. 16 Ut xincˈam riqˈuineb la̱ tzolom re nak teˈxqˈuirtesi; abanan incˈaˈ xeˈru xqˈuirtesinquil, chan. 17 Li Jesús quixye: ―Ex tenamit, ti̱c incˈaˈ nequexpa̱ban ut incˈaˈ us le̱ naˈleb. ¿Joˈ najtil chic tincua̱nk e̱riqˈuin re nak texpa̱ba̱nk? ¿Joˈ najtil chic texincuy nak nequecˈoxla? Cˈam chak li al arin cuiqˈuin, chan li Jesús nak quichakˈoc. 18 Ut li Jesús quixchˈila li ma̱us aj musikˈej ut qui‑el riqˈuin li al. Ut saˈ ajcuiˈ li ho̱nal aˈan li al quiqˈuira. 19 Ut queˈcuulac riqˈuin li Jesús lix tzolom nak cuan xjunes ut queˈxpatzˈ re: ―¿Cˈaˈut nak incˈaˈ xoru la̱o chirisinquil li ma̱us aj musikˈej? chanqueb. 20 Ut li Jesús quixye reheb: ―Incˈaˈ xexru xban nak incˈaˈ nequexpa̱ban chi tzˈakal. Relic chi ya̱l tinye e̱re nak cuan taxak caˈchˈinak le̱ pa̱ba̱l chanchan xnimal ru jun chˈina riyajil mostaza, te̱ye raj re li tzu̱l aˈin, “Elen arin, kˈaxon leˈ” ut ta̱kˈaxo̱nk raj. Ut ma̱cˈaˈ raj cˈaˈru incˈaˈ ta̱ru̱k te̱ba̱nu. 21 Caˈaj cuiˈ riqˈuin ayu̱n ut riqˈuin tijoc naru risinquil li ma̱us aj musikˈej xcomoneb aˈan, chan.\n22 Ut nak cuanqueb Galilea, li Jesús quixye reheb: ―La̱in li Cˈajolbej tinkˈaxtesi̱k saˈ rukˈeb li cui̱nk li teˈcamsi̱nk cue. 23 Tineˈxcamsi, abanan la̱in tincuacli̱k cuiˈchic chi yoˈyo saˈ xya̱nkeb li camenak saˈ rox li cutan, chan. Ut cˈajoˈ nak queˈrahoˈ saˈ xchˈo̱leb lix tzolom chirabinquil li cˈaˈru quixye li Jesús.\nLi toj re li rochoch li Dios\n24 Ut nak queˈcuulac Capernaum li Jesús rochbeneb lix tzolom, queˈchal riqˈuin laj Pedro li nequeˈtitzˈoc toj re li rochoch li Dios ut queˈxye re: ―¿Ma natojoc laj tzolol e̱re?― 25 ―¿Cˈaˈ nak incˈaˈ? Natojoc, chan laj Pedro. Ut nak cox‑ocak aˈan saˈ cab, li Jesús xbe̱n cua quia̱tinac ut quixye: ―¿Cˈaˈru nacaye at Simón, eb li acuabej saˈ ruchichˈochˈ, aniheb aj e nequeˈxtitzˈ li toj? ¿Ma reheb li ralal malaj ut reheb li jalaneb xtenamit? chan. 26 Laj Pedro quixye re: ―Reheb li jalaneb xtenamit.― Ut li Jesús quixye re: ―Eb li ralal li acuabej incˈaˈ nequeˈtojoc chi joˈcanan. 27 Usta incˈaˈ raj tento tintoj la̱in, abanan re nak meˈxpoˈ xchˈo̱leb kaban, la̱in tintoj. Ayu saˈ a̱nil ut cut la̱ chapleb car saˈ li palau. Ut li xbe̱n li car li ta̱chap chak, ta̱te lix tzˈu̱mal re. Aran ta̱tau jun li tumin. Ta̱cˈam ut riqˈuin aˈan ta̱toj li cue ut ta̱toj ajcuiˈ la̱ cue, chan.


Hua̱ xasa̱sti talacca̱xlan quinTla̱tican Jesucristo 2 SAN PEDRO 1\nXli̱mactuy xcarta hua̱ntu̱ tzokli̱ San Pedro\nAcxni̱ a̱cu titzúculh li̱pa̱huancán Cristo, xli̱pacs hua̱nti̱ xli̱pa̱huanko̱y xlacán xkalhkalhi̱ma̱kó̱ pi̱ ni̱ maka̱s namín Quimpu̱chinacán xli̱maktuy. Hua̱mpi̱ quilhtamacú̱ xama̱, chu̱ pi̱ ni̱ xlakcha̱ma̱ quilhtamacú̱ la̱ntla̱ namín, lhu̱hua̱ hua̱nti̱ a̱tuyá̱ tzúculh puhuanko̱y, chu̱ xpuhuanko̱y pi̱ nia̱lh ucxni̱ catímilh. Hasta taxtuko̱chá̱ makapitzí̱n hua̱nti̱ c-xlacati̱ncan ca̱najlaní̱n tzúculh li̱chihui̱nanko̱y pi̱ nia̱lh ucxni̱ catímilh Quimpu̱chinacán. Huá̱ xpa̱lacata li̱tzokniko̱ca̱ yuma̱ carta yama̱ hua̱nti̱ chuná̱ xli̱chihui̱nama̱kó̱ yuma̱ talacapa̱stacni, chu̱ antá̱ huaniko̱cán pi̱ Dios ni̱ li̱lhca̱huili̱y quilhtamacú̱ xta̱chuná̱ la̱ntla̱ li̱catzi̱ya̱hu quin, sa̱mpi̱ “hua̱ntu̱ xpa̱lacata Dios aktum quilhtamacú̱ xlá̱ li̱ma̱xtuy xta̱chuná̱ ti̱taxtuy aktum mi̱lh ca̱ta, chu̱ la̱ntla̱ ti̱taxtuy aktum mi̱lh ca̱ta, xlá̱ xta̱chuná̱ li̱ma̱xtuy cumu la̱mpala aktum quilhtamacú̱ ti̱taxtuni̱t”. Chu̱ ma̱squi tasiyuy pi̱ Quimpu̱chinacán li̱pe̱cua̱ la̱ntla̱ makapalama̱, huá̱ chuná̱ li̱lama̱ sa̱mpi̱ Dios ni̱ lacasquín ti̱ nalaktzanka̱y, chu̱ ni̱ nama̱tzanka̱nanicán xtala̱kalhí̱n, hua̱mpi̱ huata pacs calaktalacatzuhui̱ko̱lh, chu̱ cali̱pa̱huanko̱lh Cristo (3:8-9).\nPedro li̱pa̱xuhu xakatli̱laca̱nko̱y ti̱ tzokniko̱y xcarta\n1 Quit Simón Pedro hua̱nti̱ Jesucristo quili̱lacsacni̱t xapóstol, chu̱ cscujni nacuán ti̱ nama̱akahuani̱y xtachihuí̱n. Luhua ca̱na̱ li̱pa̱xuhu cca̱tzoknimá̱n yuma̱ quincarta xli̱pacs huixín hua̱nti̱ na̱ li̱pa̱huaná̱tit la̱ntla̱ quin yama̱ li̱lakati̱t xtachihui̱n Cristo hua̱ntu̱ quinca̱ma̱xqui̱ni̱tán, chu̱ hua̱ntu̱ li̱ca̱najlani̱tahu sa̱mpi̱ catzi̱ya̱hu pi̱ tama̱ Quima̱akapu̱taxti̱nacan Jesucristo, hua̱nti̱ na̱ quiDioscán, xli̱ca̱na̱ pi̱ talí̱pa̱hu, chu̱ pacs xtalulóktat hua̱ntu̱ huani̱t. 2 Clacasquín pi̱ Dios xataxajni caca̱ma̱xqui̱ti̱lhán xtasiculana̱tlahuán, xa̱huá̱ aktziyaj, chu̱ li̱pa̱xuhu latáma̱t hua̱ntu̱ tla̱n li̱kalhi̱yá̱tit pi̱ lakapasá̱tit Dios, chu̱ Quimpu̱chinacan Jesús.\nHua̱ntu̱ Dios ucxilhputún c-xlatáma̱t hua̱nti̱ li̱pa̱huanko̱y\n3 Cumu Dios kalhi̱y tlanca xli̱tlihuaka, xlá̱ pacs quinca̱ma̱xqui̱ni̱tán hua̱ntu̱ namaclacasquina̱hu laqui̱mpi̱ tla̱n aksti̱tum nalatama̱ya̱hu ca̱tuxá̱huat, chu̱ xma̱n huá̱ nalakachixcuhui̱ya̱hu; xli̱ca̱na̱ pi̱ makamaklhti̱nahu yuma̱ li̱tlihuaka, xa̱huá̱ li̱pa̱xuhu latáma̱t cumu lakapasni̱tahu xatí̱ chixcú̱ tama̱ Jesús, chu̱ huá̱ ma̱n quinca̱tasanini̱tán laqui̱mpi̱ na̱ nakalhi̱ya̱hu c-quilatama̱tcán yama̱ tlanca ca̱cni, chu̱ aksti̱tum latáma̱t hua̱ntu̱ xlá̱ kalhi̱y. 4 Caj xpa̱lacata hua̱ntu̱ aya quinca̱ma̱xqui̱ni̱tán, chuná̱ xlá̱ li̱ma̱lulokma̱ pi̱ pacs nama̱kantaxti̱y hua̱ntu̱ ma̱lacnu̱ni̱t; chu̱ hua̱ntu̱ Dios quinca̱ma̱xqui̱putuná̱n, xli̱ca̱na̱ pi̱ tlanca xtápalh, sa̱mpi̱ caj xpa̱lacata hua̱ntu̱ ma̱lacnu̱ni̱t tla̱n nali̱lakcha̱na̱hu yama̱ li̱pa̱xuhu xlatama̱t Dios, chu̱ na̱ nati̱taxtuniya̱hu xli̱pacs hua̱ntu̱ li̱xcajnit tala̱kalhí̱n hua̱ntu̱ huí̱ ca̱tuxá̱huat, chu̱ quinca̱lactlahuaya̱huaputuná̱n. 5 Huá̱ xpa̱lacata cca̱li̱huaniyá̱n pi̱ huixín hua̱nti̱ ca̱najlayá̱tit hua̱ntu̱ Dios ma̱lacnu̱y, na̱ juerza̱ catlahuanítit pi̱ yama̱ mintaca̱najlacán hua̱ntu̱ huixín kalhi̱yá̱tit, a̱tzinu̱ lacuan chixcuhuí̱n naca̱tlahuati̱lhayá̱n, chu̱ lapi̱ xli̱ca̱na̱ aksti̱tum latapa̱putuná̱tit, na̱ luhua mili̱putzatcán la̱ntla̱ tlak tla̱n naakata̱ksá̱tit hua̱ntu̱ Dios huan c-xtachihuí̱n. 6 Cumu luhua li̱huana̱ akata̱ksá̱tit nahuán, ma̱n catzi̱yá̱tit la̱ntla̱ nama̱tlihuaklhá̱tit mintalacapa̱stacnicán, chu̱ ni̱tú̱ nali̱tlahuayá̱tit hua̱ntu̱ li̱xcajnit tala̱kalhí̱n. Huixín nali̱taxtuyá̱tit lacuan chixcuhuí̱n hua̱nti̱ ni̱tú̱ lacapala̱ li̱si̱tzi̱ko̱y hua̱ntu̱ ucxilhko̱y, usu tlahuaniko̱cán, na̱ chuná̱ la̱ntla̱ nali̱ca̱cni̱naniyá̱tit Dios milatama̱tcán. 7 Sa̱mpi̱ hua̱nti̱ xli̱ca̱na̱ li̱pa̱huanko̱y Dios ni̱ pala cha̱tum tí̱ lakmakanko̱y, huata pacs lakalhamanko̱y xli̱pacs chixcuhuí̱n, chu̱ na̱ luhua xlacasquinca̱ pi̱ hua̱ yuma̱ talakalhamá̱n naca̱ma̱xqui̱yá̱n li̱tlihuaka̱ laqui̱mpi̱ acxtum nala̱pa̱xqui̱yá̱tit cumu li̱nata̱lán.\n8 Hua̱ palapi̱ huixín pacs kalhi̱yá̱tit hua̱ntu̱ quit cca̱huanimá̱n, chu̱ aksti̱tum ma̱kanta̱xtipá̱tit, nia̱lh caj xma̱n chunatiyá̱ catilatapá̱tit, na̱ ni̱ pala caj luhua xma̱n chunatá̱ lactlahuapi̱ni̱tántit quilhtamacú̱ la̱ntla̱ li̱pa̱huaná̱tit Cristo. 9 Hua̱mpi̱ yamá̱ hua̱nti̱ ni̱ kalhi̱y hua̱ntu̱ Dios quinca̱ma̱xqui̱yá̱n xli̱tlihuaka, luhua xta̱chuná̱ qui̱taxtuy la̱mpala cajcu lakatzí̱n, usu ni̱ tancs lacahua̱nán, sa̱mpi̱ pa̱tzanka̱ko̱ni̱t pi̱ aya xchaka̱makanicani̱t xli̱pacs xtala̱kalhí̱n hua̱ntu̱ xtlahuani̱t. 10 Nata̱laní̱n, huá̱ xpa̱lacata quit cca̱li̱huaniyá̱n, cumu Dios ca̱tasanini̱tán, chu̱ huá̱ ma̱n ca̱lacsacni̱tán laqui̱mpi̱ xlakskatá̱n nahuaná̱tit, chu̱ nali̱pa̱huaná̱tit, pus ankalhí̱n cali̱tzaksátit nama̱luloká̱tit c-milatama̱tcán pi̱ xli̱ca̱na̱, sa̱mpi̱ lapi̱ chuná̱ natlahuayá̱tit tancs cacatzí̱tit pi̱ niucxnicú̱ catilaclata̱yátit. 11 Chu̱ c-akapú̱n luhua ca̱na̱ li̱pa̱xuhu naca̱li̱ma̱nu̱caná̱tit, anta̱ni̱ xa̱li̱ankalhí̱n ma̱paksi̱námaj nahuán Quimpu̱chinacan Jesucristo hua̱nti̱ quinca̱qui̱lakma̱xtuni̱tanchín.\n12 Ma̱squi aya catzi̱yá̱tit hua̱ntu̱ quit cca̱huanimá̱n, chu̱ luhua aksti̱tumá̱ lapátit, hua̱mpi̱ xa̱li̱ankalhí̱n nacca̱li̱ma̱akatzanka̱yá̱n laqui̱mpi̱ aksti̱tum cama̱kantaxtí̱tit yama̱ xtaluloktat xtalacapa̱stacni Dios hua̱ntu̱ cca̱li̱ta̱kalhchihui̱nani̱tán. 13 Cmakcatzi̱y pi̱ luhua chuná̱ quili̱tláhuat xli̱makua̱ clamajcú̱ ca̱tuxá̱huat laqui̱mpi̱ ankalhí̱n nacca̱huaniyá̱n pala tú̱ ni̱tlá̱n tlahuapá̱tit. 14 Ma̱squi xli̱ca̱na̱ pi̱ Quimpu̱chinacan Jesucristo stalanca quima̱catzi̱ni̱ni̱t pi̱ nia̱lh pala maka̱s quilhtamacú̱ nacakxtakmakán yuma̱ ca̱tuxá̱huat, 15 hua̱mpi̱ xli̱makua̱ clamajcú, cpuhuán pi̱ juerza̱ nactlahuaniy pi̱ li̱huana̱ nacca̱ma̱akata̱ksni̱yá̱n hua̱ntu̱ luhua mili̱tlahuatcán laqui̱mpi̱ ma̱squi aya cni̱ni̱ttá nahuán, huixín ni̱ catipa̱tzanká̱tit hua̱ntu̱ cca̱huanini̱tán nahuán.\nPedro ma̱n ucxilhni̱t pi̱ Jesucristo kalhi̱y tlanca xli̱tlihuaka\n16 Xli̱pacs yama̱ tachihuí̱n hua̱ntu̱ cca̱li̱ta̱kalhchihui̱nani̱tán la̱ntla̱ kalhi̱y tlanca xli̱tlihuaka, xa̱huá̱ xli̱ca̱cni̱ Jesucristo, xli̱ca̱na̱ pi̱ ni̱ caj chunatá cca̱li̱akskahuimá̱n, usu napuhuaná̱tit pala caj takalhchihuí̱n tu̱ caj xatalacca̱xtlahuaquí̱n, hua̱mpi̱ huata quilakastapucán ma̱n cli̱ucxilhni̱tahu hua̱ntu̱ xlá̱ tlahuani̱t lactlanca li̱ca̱cni xtascújut. 17 Quin lacxtum xacta̱ya̱hu Jesús yama̱ quilhtamacú̱ acxni̱ talakpali̱ko̱lh la̱ntla̱ ankalhi̱ná̱ xtasiyuy, chu̱ Quintla̱tican Dios stalanca quinca̱li̱ma̱lacahua̱ní̱n yama̱ tlanca cxkakánat, xa̱huá̱ li̱ca̱cni̱ hua̱ntu̱ xkalhi̱y ma̱squi ni̱ xtasiyuy, xa̱huá̱ acxni̱ takáxmatli̱ xtachihuí̱n acxni̱ chuná̱ huá̱: “Hua̱ yumá̱ quincam hua̱nti̱ luhua cpa̱xqui̱y, chu̱ cli̱pa̱xuhuay xlatáma̱t.” 18 Quin stalanca ckaxmatni̱tahu yama̱ xtachihui̱n Dios hua̱ntu̱ minchá̱ c-akapú̱n, sa̱mpi̱ lacxtum xacta̱ya̱hu Quimpu̱chinacan Jesús yama̱ lacatum ka̱stí̱n xasa̱ntujlani̱ anta̱ni̱ xacta̱ctani̱tahu.\n19 Xli̱pacs yumá̱ hua̱ntu̱ quin cucxilhni̱tahu lacatancs li̱taluloka̱ hua̱ntu̱ xalakmaka̱n profetas titatzokchá̱ xamaka̱n quilhtamacú̱, chu̱ luhua tla̱n pi̱ hua̱ tama̱ tatzokni̱ huixín luhua quilhpa̱qui̱yá̱tit acxni̱ li̱kalhtahuakayá̱tit. Pus tama̱ xtachihui̱ncan profetas hua̱ntu̱ tatzoktahuilani̱t luhua xta̱chuná̱ li̱taxtuy aktum mákskot hua̱ntu̱ xli̱makaxkaká̱nat xuani̱t hasta yama̱ quilhtamacú̱ napulha̱chá̱ yama̱ tlanca ma̱tancú̱stacu hua̱ntu̱ xkalhkalhi̱pá̱tit laqui̱mpi̱ naca̱makskoniyá̱n c-minacu̱cán. 20 Hua̱mpi̱ luhua cuí̱ntaj catlahuátit hua̱ntu̱ nacca̱huaniyá̱n: Xli̱pacs hua̱ntu̱ xamaka̱n quilhtamacú̱ titzokuili̱chá̱ profetas c-xli̱kalhtahuakacán, ni̱ pala cha̱tum ti̱ tla̱n caj xacstu xtapuhuá̱n nali̱akata̱ksa̱ hua̱ntu̱ luhua huamputún. 21 Sa̱mpi̱ yama̱ lakmaka̱n profetas niucxni̱ tú̱ li̱chihui̱nanko̱lh hua̱ntu̱ caj xacstucan xtalacapa̱stacnicán, hua̱mpi̱ huata huá̱ xtapaksi̱niko̱y, chu̱ xli̱chihui̱nanko̱y xtalacapa̱stacni Dios, sa̱mpi̱ hua̱ Espíritu Santo xma̱puhua̱ni̱ko̱y la̱ntla̱ nahuanko̱y.


Kʼaru Teʼxkʼul li Bʼalaqʼil Paabʼal? | Li Chaabʼil Esil\n1. Ma nekeʼxkʼut li yaal chixjunilebʼ li paabʼal?\nSaʼ chixjunilebʼ li paabʼal wankebʼ nekeʼraj xloqʼoninkil li Yos ut oxloqʼ chiru li Yos ebʼ li poyanam aʼin. Abʼan, wankebʼ nekeʼxbʼaanu li tzʼaj aj naʼlebʼ ut li maaʼusilal saʼ xkʼabʼaʼ li paabʼal (2 Corintios 4:3, 4; 11:13-15). Yalaq bʼar naʼabʼimank resil naq wankebʼ li paabʼal nekeʼtzʼaqonk saʼ li kamsink, saʼ li yalok u malaj nekeʼxmux ebʼ li kokʼal. Naq nekeʼrabʼi aʼin li nekeʼraj xpaabʼankil li Yos, nekeʼchʼinaak xchʼool. Chaawil Mateo 24:3-5, 11, 12.\nLi tzʼaqal paabʼal yook xkʼeebʼal xloqʼal li Jehobʼa, abʼanan li bʼalaqʼil paabʼal yook xmaajewankil ut inkʼaʼ yook xkʼutbʼal li yaal chirix li Santil Hu, chirixebʼ li kamenaq, ut maakʼaʼ saʼ li Santil Hu li naxkʼut. Abʼan, li Jehobʼa naraj naq ebʼ li qas qiitzʼin teʼxnaw li yaal chirix. Chaawil Ezequiel 18:4 ut 1 Timoteo 2:3-5.\n2. Kʼaru teʼxkʼul li bʼalaqʼil paabʼal?\nLi Yos inkʼaʼ naxkʼe ribʼ chi bʼalaqʼiik xbʼaanebʼ li nekeʼxye naq nekeʼxra. Ebʼ li poyanam aʼin moko li Yos ta nekeʼxra, nekeʼxra bʼan li xbʼaanuhom laj Tza (Santiago 4:4). Li Santil Hu naxkʼabʼaʼi ebʼ li bʼalaqʼil paabʼal, «Babilonia, li Nimla Tenamit». Li bʼalaqʼil paabʼal kitiklaak saʼ li tenamit Babilonia naq ak xnumeʼk li Bʼutʼihaʼ saʼ xkutankil laj Noe. Chi seebʼ ut chi maakʼaʼ saʼ xchʼoolebʼ naq teʼsacheʼq xbʼaan li Yos. Chaawil Apocalipsis 17:1, 2, 5, 16, 17 ut 18:8.\nNaabʼalebʼ li nekeʼraj xloqʼoninkil ru li Yos wankebʼ saʼebʼ li bʼalaqʼil paabʼal. Abʼan wankebʼ saʼ li xchʼool li Jehobʼa, joʼkan naq yook xchʼutubʼankilebʼ rikʼin xkʼutbʼalebʼ chiru li yaal. Chaawil Miqueas 4:2, 5.\n3. Kʼaru tento teʼxbʼaanu li chaabʼilebʼ xchʼool?\nLi tzʼaqal paabʼal nakʼehok saʼ junajil\nLi Jehobʼa naxrahebʼ li nekeʼwulak chiru li yaal ut nekeʼxbʼaanu li us. Joʼkan naq naxtaqlahebʼ chi xtzʼeqtaanankil li bʼalaqʼil paabʼal. Li nekeʼxye naq nekeʼxra li Yos, nekeʼxjal xnaʼlebʼ re xsahobʼresinkil xchʼool. Chaawil Apocalipsis 18:4.\nNaq kipuktesimank resil li chaabʼil esilal saʼ xkutankilebʼ li Apostol, naabʼalebʼ keʼxkʼulubʼa chi anchal xchʼool. Li Jehobʼa kixkʼut chiruhebʼ chanru teʼxtaw xsahil xchʼool ut chanru teʼxtaw chi tzʼaqal xyaalal li yuʼam. Ebʼ li poyanam aʼin xeʼxkanabʼ jun chaabʼil eetalil choʼq qe, xeʼxkʼulubʼa li chaabʼil esilal ut xeʼxyuʼami li nawulak chiru li Jehobʼa xbʼaan naq wank xwankil chiruhebʼ. Chaawil 1 Tesalonicenses 1:8, 9 ut 2:13.\nLi Jehobʼa naxkʼulebʼ saʼ li xtenamit li nekeʼtzʼeqtaanank re li bʼalaqʼil paabʼal. Wi nakaawaj wank chixkʼatq li Jehobʼa tatruuq chi wank choʼq ramiiw ut choʼq ramiiw ebʼ li tzʼaqal aj paabʼanel, ut tatruuq ajwiʼ xtawbʼal li yuʼam chi junelik. Chaawil Marcos 10:29, 30 ut 2 Corintios 6:17, 18.\n4. Chanru tixkʼam chaq li Yos li tuqtuukilal saʼ Ruuchichʼochʼ?\nNaq li Jehobʼa tixsach li bʼalaqʼil paabʼal tixkʼam chaq li sahil chʼoolejil saʼ Ruuchichʼochʼ. Li bʼalaqʼil paabʼal inkʼaʼ chik tbʼalaqʼinq chi moko tjachoq u. Chixjunilebʼ chik teʼloqʼoninq re li tzʼaqal Yos. Ma maawaʼ chaabʼil esil aʼin? Chaawil Apocalipsis 18:20, 21 ut 21:3, 4.


Resil li Santil Hu: Laj Sanson - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nLAJ Sanson jwal kaw xmetz'ew chiru yalaq ani ut kiwank cho'q aj raqol aatin. Ma nakaanaw ani kik'ehok re xmetz'ew? A'an li Jehob'a. Maaji' ajwi' nayo'laak laj Sanson naq li Jehob'a kixye re li xna': ‹Chi seeb' twanq jun aak'uula'al. A'an tk'amoq b'e ut tixkoleb' laj Israel sa' ruq'eb' laj Filisteo›.\nEb' laj Filisteo maa'useb' xna'leb' ut neke'xrahob'tesi eb' laj Israel. Sa' jun kutan naq laj Sanson yook chi xik Canaan b'arwi' wankeb' chaq laj Filisteo kixtaw jun nimla kaqkoj. Laj Sanson kixkamsi li kaqkoj rik'in ruq' ut kixkamsi naab'aleb' aj Filisteo.\nChirix chik a'an laj Sanson xko xch'ool chirix jun li ixq, xDalila xk'ab'a'. Eb' li ke'jolomink reheb' laj Filisteo ke'raj xnawb'al b'ar nachalk xmetz'ew laj Sanson. Jo'kan naq ke'xye re xDalila naq te'xk'e re 1.100 ru li plaat chixjunqaleb' wi' tixye reheb' k'a'ut naq wank xmetz'ew laj Sanson. Li xDalila kisaho'k xch'ool naq kirab'i xk'ihal li tumin. Jo'kan naq moko kixkanab' ta xpatz'b'al re laj Sanson b'ar nachalk xmetz'ew. Li xDalila moko tz'aqal ramiiw ta laj Sanson, chi moko wank ta cho'q ramiiw li xtenamit li Yos.\nLi xDalila kixnaw b'ar nachalk xmetz'ew laj Sanson xb'aan naq laj Sanson kixye re: ‹Maajunwa ke'xb'es li wismal. Naq xinyo'laak li Yos kixsik' wu re naq tink'anjelaq chiru cho'q aj Nazareo. Jo'kan naq wi te'xb'es li wismal tsachq linmetz'ew›.\nNaq xDalila kirab'i a'in, kixwartesi laj Sanson chiru li ra' ut kiroksi jun li winq sa' rochoch re naq tixb'es li rismal. Naq ki'ajk ru laj Sanson maak'a' chik xmetz'ew. Toja' naq eb' laj Filisteo ke'xchap laj Sanson, ke'risi sa' li ru ut ke'xk'e cho'q xmooseb'.\nEb' laj Filisteo ke'xb'aanu jun li ninq'e re xloq'oninkil li xyoseb' Dagon. Toja' naq ke'risi chaq laj Sanson sa' tz'alam ut ke'ok xse'enkil. Ab'an laj Sanson ak xchamo'k wi' chik li rismal. Laj Sanson kixye re li ch'ina'al li yook chi k'amok re: ‹K'ehin chi xch'eeb'al roqechal li ochoch›. Chirix chik a'an laj Sanson kixpatz' xmetz'ew re li Jehob'a. Toja' naq kixchap roqechal li ochoch. Kixjap re ut kixye: ‹Kanab'in chi kamk rik'ineb' laj Filisteo!› Sa' li ninq'e wankeb' 3.000 aj Filisteo. Naq laj Sanson kixk'e xmetz'ew, kit'ane'k li ochoch ut chixjunileb' ke'kamk.\nAni xk’ab’a’ li winq jwal kaw xmetz’ew? Ani kik’ehok re xmetz’ew li winq a’in?\nK’aru kixb’aanu laj Sanson naq kixtaw jun li kaqkoj?\nK’aru yook xyeeb’al laj Sanson re xDalila ut k’a’ut naq xmaak a’in kichape’k xb’aaneb’ laj Filisteo?\nSa’ li kutan naq kikamk laj Sanson, k’aru kixb’aanu re xkamsinkileb’ 3.000 aj Filisteo?\nChaawil li naxye Jueces 13:1-14.\nK’a’ut naq laj Manoah ut li rixaqil chaab’ileb’ eetalil cho’q reheb’ li na’b’ej yuwa’b’ej? (Jue. 13:8; Sal. 127:3; Efe. 6:4.)\nChaawil li naxye Jueces 14:5-9; ut 15:9-16.\nK’aru naxk’utb’esi li xsantil musiq’ej li Yos naq laj Sanson kixkamsi jun li kaqkoj, naq kixt’up jun li ak’ k’aam rik’in li kib’ak’e’k wi’ ut naq kixkamsiheb’ 1.000 chi winq rik’in xkalam e jun li b’uur?\nChanru nokooxtenq’a anaqwan li santil musiq’ej? (Jue. 14:6; 15:14; Zac. 4:6; Hech. 4:31.)\nChaawil li naxye Jueces 16:18-31.\nK’aru kixk’ul laj Sanson naq kiwank cho’q ramiiweb’ li ink’a’ neke’xpaab’ li Jehob’a? K’aru naqatzol chirix a’in? (Jue. 16:18, 19; 1 Cor. 15:33.)


Bʼar Nachalk Xtuminal li Xkʼanjelebʼ laj Testiiw re li Jehobʼa li Nekeʼxbʼaanu saʼ Chixjunil li Ruuchichʼochʼ?\nRajlal chihabʼ li qamolam joʼ aj Testiiw re li Jehobʼa naxyiibʼ ut naxjekʼi chi maakʼaʼ xtzʼaq naabʼal li Santil Hu ut li tasal hu. Joʼkan ajwiʼ, naxyiibʼ ebʼ li Xmolam ut ebʼ li Chʼutlebʼaal Kabʼl. Ut naxchʼoolanihebʼ li nekeʼkʼanjelak saʼ li ochoch Betel, li taqlanbʼilebʼ saʼ jalan chik tenamit chi xpuktesinkil Raatin li Yos. Ut joʼkan ajwiʼ, nekeʼtenqʼank naq nachalk junaq li nimla rahilal saʼ xbʼeenebʼ li qech aj paabʼanel. Joʼkan naq maare nakaakʼoxla, bʼar nachalk xtuminal chixjunil aʼin?\nInkʼaʼ naqapatzʼ xlajeetqil li tojlebʼ chi moko nokoopatzʼok ta tumin. Usta terto naʼelk xpuktesinkil li chaabʼil esilal, inkʼaʼ nokoopatzʼok tumin. Li xkabʼ tasal hu La Atalaya li xʼisimank maare jun siiʼent chihabʼ anaqwan, kixye naq chʼolchʼo chiqu naq li Jehobʼa junelik nokooxtenqʼa. Ut kixye ajwiʼ naq «maajunwa toolemooxinq chi moko tootzʼaamanq tumin re naq tooʼeʼxtenqʼa chi xbʼaanunkil xkʼanjel li Yos». Ut joʼkan tzʼaqal nabʼaanumank saʼebʼ li qakutan (Mateo 10:8).\nLi xkʼanjel li Yos nabʼeeresimank rikʼin li joʼchʼinal joʼnimal naʼalaak saʼ li qachʼool. Naabʼalebʼ nekeʼtenqʼank rikʼin tumin xbʼaan naq oxloqʼ chiruhebʼ li xkʼanjel li Yos. Ut ebʼ laj Testiiw re li Jehobʼa nekeʼxkʼe ajwiʼ xhoonal, xtumin ut nekeʼroksi yalaq kʼaru chi naʼlebʼil re xbʼaanunkil li Rajom li Yos saʼ chixjunil li Ruuchichʼochʼ (1 Cronicas 29:9). Saʼ li Chʼutlebʼaal Kabʼl ut saʼebʼ li nimla chʼutam wankebʼ li kaax bʼarwiʼ nachʼutlaak li tumin. Saʼebʼ li kaax aʼin nakʼeemank joʼchʼinal joʼnimal t-alaaq saʼ xchʼoolebʼ li nekeʼwulak saʼ li chʼutam. Naru roksinkil ajwiʼ li qanaʼaj saʼ Internet jw.org re xkʼebʼal li tenqʼ. Moko bʼihomebʼ ta li nekeʼkʼehok tumin saʼebʼ li kaax aʼin, chanchanebʼ li malkaʼan li kixkʼe wiibʼ ajwiʼ li kokʼ tumin saʼ xkaaxil li Rochoch li Yos (Lucas 21:1-4). Joʼkan naq, li junjunq «chixkʼuulahaq [...] joʼchʼinal joʼnimal xruhank xxokbʼal» re naq truuq xkʼeebʼal li «naʼalaak saʼ xchʼool» (1 Corintios 16:2; 2 Corintios 9:7).\nChʼolchʼo chiqu naq li Jehobʼa inkʼaʼ tixkanabʼ reekʼasinkil xchʼool li nekeʼraj xkʼeebʼal xloqʼal rikʼin li kʼaru rehebʼ re naq teʼtzʼaqonq chirix li xkʼanjel li Yos, ut chi joʼkan ttzʼaqloq ru li Rajom li Yos (Proverbios 3:9, Wy).\nKʼaru xjalanilebʼ laj Testiiw re li Jehobʼa rikʼinebʼ li paabʼal?\nChanru naʼoksimank li tumin li nachʼutlaak?\nTaakubʼsi ebʼ li hu Laj Kʼaakʼalehom ut ¡Despertad!\nXkʼebʼal li tenqʼ tumin


SAN LUCAS 24 KEK - Li Jesús quicuacli cuiˈchic chi - Bible Gateway\nSAN LUCAS 24 Kekchi (KEK)\n24 Saˈ li xbe̱n li cutan re li xama̱n, toj ekˈela chi us, co̱eb li ixk cuan cuiˈ li mukleba̱l. Queˈxcˈam li sununquil ban li queˈxyi̱b. Ut cuanqueb jalaneb chic ixk rochbeneb. 2 Nak queˈcuulac, queˈril nak ac isinbil chic li nimla pec li natzˈapoc re li mukleba̱l. 3 Ut nak queˈoc chi saˈ li mukleba̱l, incˈaˈ queˈxtau li camenak. 4 Queˈsach xchˈo̱leb ut incˈaˈ queˈxnau cˈaˈru teˈxba̱nu. Ut xaka̱mil chiruheb cuib li cui̱nk. Nalemtzˈun li rakˈeb. 5 Cˈajoˈ nak queˈxucuac li ixk. Queˈxxulub li riloba̱l. Ut eb li cui̱nk queˈxye reheb: ―¿Cˈaˈut nak nequesicˈ li yoˈyo saˈ xya̱nkeb li camenak? 6 Aˈan ma̱ ani chic arin. Ac xcuacli cuiˈchic chi yoˈyo. Chijulticokˈ e̱re li cˈaˈru quixye chak nak toj cua̱nk chak Galilea. 7 Quixye nak tento ta̱kˈaxtesi̱k li Cˈajolbej saˈ rukˈeb li cui̱nk aj ma̱c. Ta̱qˈuehekˈ chiru cruz ut ta̱camsi̱k. Ut quixye ajcuiˈ nak ta̱cuacli̱k cuiˈchic chi yoˈyo saˈ xya̱nkeb li camenak saˈ rox li cutan, chanqueb. 8 Riqˈuin aˈan quinak saˈ xchˈo̱leb li ixk li cˈaˈru quixye li Jesús. 9 Queˈel saˈ li mukleba̱l ut co̱eb. Coleˈxye resil chixjunil li cˈaˈak re ru aˈin reheb li junlaju ut reheb ajcuiˈ li jun chˈol chic. 10 Eb li ixk li queˈyehoc re li esilal aˈin reheb li apóstol, aˈan eb lix María Magdala xtenamit, lix Juana ut lix María lix naˈ laj Jacobo rochbeneb li jun chˈol chic li ixk. 11 Abanan eb li junlaju chi apóstol incˈaˈ queˈxpa̱b li cˈaˈru queˈxye li ixk. Saˈ xchˈo̱leb aˈan nak moco ya̱l ta li yo̱queb chixyebal. 12 Abanan laj Pedro co̱ saˈ a̱nil saˈ li mukleba̱l. Qui‑iloc chi saˈ ut quiril nak caˈaj chic li tˈicr lino cuan aran. Joˈcan nak sachso xchˈo̱l chi cˈoxlac nak quisukˈi saˈ rochoch.\nLi Jesús quixcˈutbesi rib chiruheb li cui̱nk nak yo̱queb chi xic Emaús\n13 Saˈ ajcuiˈ li cutan aˈan, cuibeb lix tzolom li Jesús yo̱queb chi xic saˈ li chˈina tenamit Emaús. Li tenamit aˈan junlaju kilómetro na xnajtil riqˈuin Jerusalén. 14 Yo̱queb chi a̱tinac chi rilbileb rib chirix chixjunil li cˈaˈak re ru quicˈulman saˈ eb li cutan aˈan. 15 Nak yo̱queb chi a̱tinac ut chixtzˈilbal rix chi ribileb rib li cˈaˈru quicˈulman, li Jesús quijiloc riqˈuineb ut qui‑oc chi be̱c rochbeneb. 16 Usta queˈril ru, abanan incˈaˈ queˈxnau nak aˈan li Jesús xban nak cuan cˈaˈru quiramoc re chiruheb. 17 Ut li Jesús quixye reheb: ―¿Cˈaˈru chi aj ix yo̱quex chi serakˈic chi ribil e̱rib nak yo̱quex chi be̱c? ¿Cˈaˈut nak ra saˈ e̱chˈo̱l? chan reheb. 18 Jun reheb aˈan, aj Cleofas xcˈabaˈ, quichakˈoc ut quixye: ―Joˈ li caˈaj cuiˈ la̱at li yo̱cat chi numecˈ saˈ li tenamit Jerusalén li incˈaˈ nacatnaˈoc re li cˈaˈru xcˈulman saˈ eb li cutan aˈin, chan. 19 Ut li Jesús quixye reheb: ―¿Cˈaˈru anchal aˈan? chan. Eb aˈan queˈxye re: ―Chirix li Jesús aj Nazaret. Aˈan profeta nak quicuan. Nim xcuanquil. Cha̱bil quixba̱nu ut cha̱bil quixye chiru li Dios ut chiruheb li tenamit. 20 Eb li xbe̱nil aj tij ut eb li nequeˈtaklan saˈ kabe̱n queˈxkˈaxtesi chi camsi̱c ut queˈxqˈue chiru cruz. 21 Aˈan raj li ta̱colok re li katenamit Israel saˈ kachˈo̱l. Abanan anakcuan ac oxib cutan xcˈulbal aˈan. 22 Xsach kachˈo̱l chirabinquil li cˈaˈru xeˈxye ke li ixk li xeˈcuulac saˈ li mukleba̱l toj ekˈela. 23 Xban nak incˈaˈ xeˈxtau li camenak, xeˈsukˈi saˈ cab ut xeˈxye ke nak cuib li ángel xeˈxcˈutbesi rib chiruheb ut xeˈxye reheb nak yoˈyo li Jesús. 24 Ut cuanqueb ajcuiˈ kacomon xeˈcuulac chak saˈ li mukleba̱l ut xeˈril nak ya̱l li xeˈxye li ixk. Abanan incˈaˈ xeˈril ru li Jesús, chan laj Cleofas. 25 Ut li Jesús quixye reheb: ―¡La̱ex ma̱cˈaˈ e̱naˈleb ut a̱l le̱ chˈo̱l chixpa̱banquil chixjunil li cˈaˈru queˈxye chak li profeta! 26 ¿Ma incˈaˈ ta biˈ tento nak tixcˈul chixjunil li raylal aˈin li Cristo laj Colonel li yechiˈinbil xban li Dios re nak ta̱qˈuehekˈ xlokˈal? chan reheb. 27 Ut quixchˈolob xya̱lal chiruheb chirix li cˈaˈru quixtzˈi̱ba laj Moisés. Quixchˈolob ajcuiˈ li xya̱lal li queˈxtzˈi̱ba chak li profeta chirix li Cristo li yechiˈinbil xban li Dios joˈ tzˈi̱banbil saˈ li Santil Hu. 28 Queˈcuulac saˈ li chˈina tenamit li yo̱queb cuiˈ chi xic. Ut li Jesús quixba̱nu rib nak ti̱c ta̱xic. 29 Abanan eb aˈan queˈrelaji ru re ta̱cana̱k riqˈuineb. Queˈxye re: ―Cana̱kat kiqˈuin xban nak yo̱ chi ecuu̱c. Oc re li kˈojyi̱n, chanqueb re. Ut li Jesús qui‑oc saˈ cab ut quicana riqˈuineb. 30 Nak cˈojcˈo saˈ me̱x rochbeneb, quixchap li caxlan cua, quixbantioxi chiru li Dios, quixjachi ut quixqˈue reheb. 31 Saˈ li ho̱nal aˈan queˈxqˈue retal nak aˈan li Jesús. Ut nak ac xeˈxnau nak aˈan, nak queˈril ac ma̱ ani chic saˈ xya̱nkeb. 32 Ut eb aˈan queˈxye chi ribileb rib: ―Joˈcan peˈ nak yo̱co chak recˈanquil jun sahil chˈo̱lej saˈ ka̱m nak yo̱ chak chika̱tinanquil saˈ be ut nak yo̱ chixchˈolobanquil chiku li naxye saˈ li Santil Hu, chanqueb. 33 Saˈ ajcuiˈ li ho̱nal aˈan queˈsukˈi Jerusalén. Aran queˈxtau li junlaju chi apóstol chˈutchˈu̱queb rochbeneb lix comon. 34 Yo̱queb chixyebal: ―Relic chi ya̱l nak xcuacli cuiˈchic chi yoˈyo li Ka̱cuaˈ xban nak xcˈutbesi rib chiru laj Simón, chanqueb. 35 Tojoˈnak li cuib chi cui̱nk queˈxserakˈi reheb li cˈaˈru quicˈulman saˈ be nak yo̱queb chi xic Emaús. Queˈxye reheb chanru nak queˈxnau ru li Jesús nak quixjachi li caxlan cua.\nLi Jesús quixcˈutbesi rib chiruheb lix tzolom\n36 Toj yo̱queb ajcuiˈ xserakˈinquil li cˈaˈru queˈxcˈul nak ac xaka̱mil li Jesús saˈ xya̱nkeb ut quixye reheb: ―¡Chicua̱nk taxak li tuktu̱quil usilal e̱riqˈuin! chan reheb. 37 Ut eb aˈan sachso̱queb xchˈo̱l queˈcana ut teˈxucuak. Saˈ xchˈo̱leb aˈan nak ma̱re junak musikˈej yo̱queb chirilbal. 38 Ut li Jesús quixye reheb: ―¿Cˈaˈut nak nequexxucuac? Ut, ¿cˈaˈut nak na‑oc e̱cˈaˈux? 39 La̱in li Jesús. Ilomak li cuok ut li cuukˈ. Chˈeˈomakin re nak te̱qˈue retal nak la̱in tzˈakal. Junak musikˈej, aˈan ma̱cˈaˈ xbakel, chi moco cuan xtibel. Ilomak. La̱in cuan inbakel ut cuan intibel, chan reheb. 40 Ut nak yo̱ chixyebal aˈin, quixcˈut li rok ut li rukˈ chiruheb. 41 Cˈajoˈ nak quisahoˈ saˈ xchˈo̱leb. Abanan toj sachso̱queb xchˈo̱l. Incˈaˈ queˈxnau ma ya̱l li yo̱queb chirilbal malaj ut incˈaˈ. Ut li Jesús quixye reheb: ―¿Ma cuan caˈchˈinak tzacae̱mk e̱riqˈuin? chan reheb. 42 Ut queˈxqˈue re jun jachal li pombil car ut caˈchˈin li xyaˈal cab. 43 Li Jesús quixcˈul ut quixtzaca. 44 Ut quixye reheb: ―Li cˈaˈru xincˈul, aˈan ajcuiˈ li quinserakˈi chak e̱re nak toj cuanquin chak saˈ e̱ya̱nk. Tento nak ta̱tzˈaklok ru chixjunil li tzˈi̱banbil chak retalil chicuix saˈ lix chakˈrab laj Moisés, joˈ ajcuiˈ saˈ lix hu eb li profeta ut saˈ ajcuiˈ li Salmos, chan reheb. 45 Ut quixqˈueheb xnaˈleb re nak teˈxtau ru li tzˈi̱banbil saˈ li Santil Hu. 46 Quixye reheb: ―Joˈcaˈin tzˈi̱banbil chak retalil saˈ li Santil Hu chicuix la̱in: tento nak li Cristo tixcˈul li raylal ut saˈ rox li cutan ta̱cuacli̱k cuiˈchic chi yoˈyo saˈ xya̱nkeb li camenak. 47 Tzˈi̱banbil ajcuiˈ retalil nak ta̱julticama̱nk chiruheb chixjunileb li tenamit nak tento teˈxyotˈ xchˈo̱leb ut teˈxjal xcˈaˈuxeb re ta̱cuyma̱nk ta̱sachma̱nk lix ma̱queb saˈ xcˈabaˈ aˈan. Ta̱ticla̱k xchˈolobanquil arin Jerusalén. 48 La̱ex texyehok resil xban nak la̱ex xex‑abin re ut la̱ex xex‑iloc re chixjunil li cˈaˈak re ru aˈin. 49 Ut la̱in tintakla chak e̱re le̱ ma̱tan li quixyechiˈi lin Yucuaˈ. Abanan cana̱kex arin saˈ li tenamit Jerusalén toj te̱cˈul le̱ cuanquil li ta̱cha̱lk saˈ choxa, chan li Jesús reheb.\nLi Jesucristo quicˈameˈ cuiˈchic saˈ choxa xban li Dios\n50 Ut li Jesús quixcˈameb toj saˈ li tenamit Betania. Quixtaksi li rukˈ ut quirosobtesiheb. 51 Nak yo̱ chirosobtesinquileb, quirisi rib saˈ xya̱nkeb ut quicˈameˈ takecˈ saˈ choxa. 52 Nak ac xeˈxlokˈoni li Ka̱cuaˈ, eb aˈan queˈsukˈi cuiˈchic Jerusalén chi cˈajoˈ xsahil saˈ xchˈo̱leb. 53 Ut junelic cuanqueb saˈ li templo. Yo̱queb chi bantioxi̱nc ut yo̱queb chixlokˈoninquil li Dios. Joˈcan taxak.


Resil li Santil Hu: K'a'ut Kixuwak laj Belsasar? - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nK'ARU yookeb' xb'aanunkil sa' li rochoch li awab'ej? Li awab'ej re Babilonia kixb'aanu jun li ninq'e. Naab'aleb' li poyanam, li wankeb' xwankil sa' li tenamit, ke'wulak sa' li ninq'e. Ut yookeb' roksinkil li sek' re plaat ut oor. Eb' li sek' a'in, ke'risi chaq sa' li Rochoch li Yos aran Jerusalen. Toja' naq li ruq' jun li winq ki'ok chi tz'iib'ak chiru tz'ak, jo'kan naq chixjunileb' ke'xuwak.\nLaj Belsasar, li awab'ej, ri laj Nabucodonosor. Li awab'ej kixjap re xyeeb'al: ‹Li ani t-iloq re li tz'iib'anb'il chiru tz'ak ut tixch'olob' xyaalal, tixk'ul xmaatan ut a'anaq li roxil chi taqlank sa' li awab'ejilal›. Ab'an maajun reheb' laj q'e kiruuk chi rilb'al, chi moko ke'xtaw ta ru.\nNaq li xna' li awab'ej kirab'i chixjunil a'in kixye re: ‹Matxuwak, sa' laa'awab'ejilal wank jun li winq li wank xmusiq' eb' li loq'laj yos rik'in. Naq laj Nabucodonosor, laayuwa'chin, kiwank cho'q awab'ej kixk'e laj Daniel cho'q aj jolominel sa' xb'eeneb' li wankeb' xna'leb'. B'oq chaq laj Daniel re naq tixch'olob' chaawu li xyaalal eb' li tz'iib'›.\nJo'kan naq ke'xk'am laj Daniel ut li awab'ej kixk'e li maatan re, ab'an ink'a' kixk'ul. Laj Daniel ki'ok xyeeb'al k'a'ut naq li Jehob'a kirisi cho'q awab'ej laj Nabucodonosor. Laj Daniel kixye: ‹Laj Nabucodonosor q'etq'et aj winq, jo'kan li Jehob'a kixk'e chi xtojb'al xmaak›.\nLaj Daniel kixye re laj Belsasar: ‹Laa'at nakaanaw chi'us k'aru kixk'ul laj Nabucodonosor, laayuwa'chin, ut laa'at q'etq'etat ajwi'. Xaawisi chaq sa' Rochoch li Jehob'a eb' li sek' ut xat-uk'ak chisa'. Xaaloq'oni eb' li pech'b'il yos li yiib'anb'ileb' rik'in che' ut pek, ab'an ink'a' xaak'e xloq'al li tz'aqal Yos›. Jo'kan naq li Yos kixtaqla li uq' a'in re naq ttz'iib'aq chiru li tz'ak.\nA'in eb' li aatin, chan laj Daniel: ‹MENE, MENE, TEKEL ut PARSIN›.\nLaj Daniel kixye xyaalal eb' li aatin: ‹MENE naraj xyeeb'al naq li Yos ak kirajla xkutankil laa'awab'ejilal ut xraqe'k laawankil. TEKEL naraj xyeeb'al naq xatb'ise'k ut kitawmank naq moko us ta laana'leb'. PARSIN naraj xyeeb'al naq ak jachb'il ru laa'awab'ejilal ut tk'emanq reheb' laj Medos ut eb' laj Persa›.\nToj yook ajwi' chi aatinak laj Daniel naq eb' laj Medos ut eb' laj Persa ke'chalk chi yalok sa' xb'eeneb' laj Babilonia. Naq ke'reechani li tenamit, ke'xkamsi laj Belsasar. Chixjunil li kixch'olob' laj Daniel, kik'ulmank ajwi' sa' li q'oqyink a'an. Toj tqatzol k'aru ke'xk'ul eb' laj Israel. Xb'eenwa qilaq k'aru kixk'ul laj Daniel.\nK’aru kik’ulmank naq li awab’ej re Babilonia kixb’aanu jun li ninq’e ut kiroksi eb’ li sek’ li wank sa’ Rochoch li Jehob’a?\nK’aru kixye laj Belsasar reheb’ laj q’e? K’aru ink’a’ ke’ru xb’aanunkil eb’ laj q’e?\nK’aru kiyehe’k re laj Belsasar xb’aan li xna’?\nK’a’ut naq li Yos kixb’aanu naq jun li uq’ ttz’iib’aq chiru li tz’ak?\nChanru kixch’olob’ laj Daniel xyaalal eb’ li aatin?\nK’aru kik’ulmank naq laj Daniel yook xch’olob’ankil xyaalal eb’ li aatin?\nChaawil li naxye: Daniel 5:1-31\nMa juntaq’eet xuwankil li Jehob’a rik’in li kireek’a laj Belsasar naq kiril jun li uq’ chiru li tz’ak? (Dan. 5:6, 7; Sal. 19:10; Rom. 8:35-39.)\nChanru kixk’utb’esi laj Daniel xkawilal xch’ool naq ki’aatinak chiru laj Belsasar ut chiruheb’ li ninqeb’ xwankil sa’ li tenamit? (Dan. 5:17, 18, 22, 26-28; Hech. 4:29.)\nChanru naxk’utb’esi Daniel 5 naq li Jehob’a najolomink re li Ruuchich’och’? (Dan. 4:17, 25; 5:21.)


Génesis 16 - Sagrada Biblia [[Sagrada Biblia] Qeqchi Bible]\nLix Sarai li rixakil laj Abram mâ jun xcocßal. Aßan cuan jun xmôs xAgar xcßabaß. Aßan chalenak chak Egipto.\nLix Sarai quixye re laj Abram: —Lâat nacanau nak mâ jun incßulaßal. Lâin tincuaj junak incßulaßal, aban li Kâcuaß Dios incßaß naxqßue cue. Naru tatcuânk riqßuin lin môs. Mâre tâcuânk junak âcßulaßal riqßuin ut lâin tinxoc chokß cue, chan lix Sarai. Ut laj Abram quixpâb li cßaßru quiyeheß re xban lix Sarai.\nNak quicßulman aßin ac lajêb chihab roquiqueb saß li tenamit Canaán. Lix Sarai quixkßaxtesi lix môs saß rukß laj Abram re nak tâcuânk riqßuin.\nTojoßnak laj Abram quicuan riqßuin, ut lix Agar quicana chi yaj aj ixk. Nak quixnau nak tâcuânk junak lix cßulaßal, lix Agar incßaß chic quixqßue saß xnakß ru lix Sarai. Ut lix Agar xicß chic naril aßan.\nLix Sarai quixye re laj Abram: —Saß âmâc lâat nak yôquin chixcßulbal li raylal aßin. Lâin xinqßue lin môs âcue ut anakcuan xicß chic ninril. Nak xnau nak tâcuânk jun lix cßulaßal yô chixnimobresinquil rib chicuu. Li Kâcuaß Dios taxak tixye ke ani cuan xmâc, ma lâat malaj lâin, chan lix Sarai.\nQuichakßoc laj Abram ut quixye re: —Lâat nacanau nak lâ môs cuan rubel âtakl. Lâat yal âcue cßaßru tâbânu riqßuin, chan laj Abram. Cßajoß nak quijoskßoß lix Sarai saß xbên lix môs ut cßajoß nak quixchßila. Tojoßnak lix Agar quiêlelic.\nLix Agar yô chi bêc saß li chaki chßochß. Quicuulac cuan cuiß li yußam haß saß li be naxic saß li tenamit Shur. Ut aran quitaßeß xban lix ángel li Kâcuaß Dios.\nUt li ángel quiâtinac riqßuin ut quixpatzß re: —Agar, at xmôs lix Sarai, ¿bar xatchal chak? Ut, ¿bar yôcat chi xic? chan. Ut lix Agar quixye re: —Lâin yôquin chi êlelic chiru lix Sarai lin patrón, chan.\nLix ángel li Dios quixye re: —Sukßin cuißchic riqßuin lâ patrón. Tatcuânk saß xyâlal riqßuin ut tâpâb li cßaßru tixye âcue.\nTeßcuânk nabal lâ cualal âcßajol. Incßaß târûk rajlanquileb xban nak numtajenak xqßuialeb lâ cualal âcßajol teßcuânk.\nQßue retal, lâat yaj aj ixkat. Lâ cßulaßal tâyoßlâk chßina têlom. Aj Ismael tâqßue chokß xcßabaß. Joßcan lix cßabaß tâqßue xban nak li Dios naxnau li raylal li yôcat chixcßulbal, ut aßan tatxtenkßa, chan.\nLi ángel quixye ajcuiß re: —Laj Ismael cauhak rib joß junak joskß aj xul ut tâpletik yalak ani aj iqßuin. Xicß tâilekß xbaneb chixjunileb. Laj Ismael joß eb ajcuiß li ralal xcßajol teßxyîb lix naßaj nachß riqßuineb li rîtzßin usta eb aßan incßaß teßraj, chan li ángel.\nLix Agar quixye: —Lâat li Kâcuaß Dios li nacat-iloc cue, chan re li Dios. Ut quixye cuißchic, —Arin saß li chaki chßochß li Dios xcßutbesi rib chicuu ut moco xincam ta nak xcuil ru, chan.\nJoßcan nak li yußam haß aßan quiqßueheß chokß xcßabaß “Li yoßyôquil Dios li na-iloc cue”. Li yußam haß aßin cuan saß xyi li cuib chi tenamit Cades ut Bered.\nNak quiyoßla li ralal laj Abram riqßuin lix Agar, laj Abram quixqßue aj Ismael chokß xcßabaß.Cuakib roßcßâl chihab cuan re laj Abram nak quiyoßla laj Ismael.\nCuakib roßcßâl chihab cuan re laj Abram nak quiyoßla laj Ismael.


Ex 10 QQC - Kixye li Qaawa' re laj Moisés: “Ayu rik'in - Bible Search\nEx 9 Ex 11\nLi xwaqxaq xnimal rahilal: eb' li k'iila saak'\n1Kixye li Qaawa' re laj Moisés: “Ayu rik'in laj Parahón, xb'aan naq xinkawub'resi xch'ool jo' ajwi' li xch'ooleb' laj k'anjel chiru, re xb'aanunkil eb' li xninqal reetalil a'in sa' xyanqeb'. 2Chi jo'kan laa'at taaye reheb' laawalal jo'wi' reheb' laawi k'aru xinb'aanu reheb' laj Ejiipt, a'eb' li xninqal reetalil li xink'ut chiruheb'; ut laa'ex teenaw naq Laa'inin li Qaawa'”.\n3Naq laj Moisés ut laj Aharón ke'wulak rik'in laj Parahón, ke'xye re: “Jo'ka'in naxye li Qaawa', li xYoseb' laj Hebreo: «Toj jo' najtil chik ink'a' taawaj xkub'sinkil aawib' chiwu? Kanab'eb' chi elk lintenamit re naq tine'xloq'oni. 4Wi ink'a' taakanab'eb' chi elk lintenamit, k'e reetal naq wulaj tintaqlaheb' chaq aj saak' sa' laatenamit, 5ut te'xmoy ru chixjunil li na'ajej, ut chi jo'kan ink'a' chik taak'utunq li ch'och'. Te'xchoy jo'nimal li xkole'k chiru li saqb'ach, a' li toj xkanaak eere, ut te'xk'ux chixjunileb' li che' li wank sa' leech'och'. 6Talaje'ok sa'eb' laawochoch ut sa' rochocheb' chixjunileb' laj Ejiipt: maajun sut rilomeb' a'an laayuwa' chi moko laaxe'toonil yuwa' chalen chaq sa' xyo'lajikeb' sa' ruuchich'och' toj anaqwan»”.\nChirix a'an laj Moisés ki'elk rik'in laj Parahón ut koho. 7Toja' naq eb' laj k'anjel chiru laj Parahón ke'xye re: “Jo' najtil chik toxra'le li winq a'an? Kanab'eb' chi xik li tenamit a'in re naq te'xloq'oni li Qaawa' li xYoseb'. Ma toj maji' xataw ru naq yo chi oso'k li tenamit Ejiipt?”, chankeb'. 8Ut ke'xsutq'isi laj Moisés ut laj Aharón rik'in laj Parahón.\nA'in kixye reheb': “Ayuqex chi xloq'oninkil li Qaawa' leeYos. Ab'anan xb'enwa teeye we aniheb' li te'xik”. 9Kichaq'ok laj Moisés: “Too'elq qochb'eeneb' li qakok'al ut li qacheekelal, qochb'eeneb' li qalal qak'ajol, li qakarneer ut li qawakax, xb'aan naq a'an qaninq'e sa' xk'ab'a' li Qaawa'”, chan. 10Ab'an laj Parahón kixye reheb': “Maajoq'e texinkanab' chi xik eerochb'een leerixaqil ut leekok'al! K'ehomaq reetal, k'ajo' xyib'al ru leek'a'uxl. 11Ink'a' naru chi jo'kan. Ayuqex wi teeraj, ab'anan ka'ajwi' laa'ex winq eejunes, ut toxeeloq'oni li Qaawa', xb'aan naq a'an tz'aqal eerajom”. Ut ke'isiik chiru laj Parahón.\n12Toja' naq kixye li Qaawa' re laj Moisés: “Ye' laawuq' sa' xb'een li tenamit Ejiipt re naq te'chalq laj saak'. Te'taqe'q chaq sa' xb'een Ejiipt ut te'xk'ux chixjunil li xpimul li ch'och', jo'nimal li xkole'k chiru li saqb'ach”, chan.\n13Laj Moisés kixye' li xxuq' sa' xb'een Ejiipt, ut li Qaawa' kixtaqla chaq li tiqwal iq' sa' xb'een li tenamit chiru li kutan a'an ut chiru li q'oqyink. Naq kisaqewk, ak wankeb' chik laj saak' aran xb'aan li iq'. 14Eb' laj saak' kilaje'ok sa' chixjunil xsutam Ejiipt ut ke'xhiri rib' sa' chixjunil li xna'ajeb' laj Ejiipt, k'ajo' xk'ihaleb':a maajun sut rilomeb' a'an junxil chi moko te'ril chik moqon. 15Ke'xmoy ru chixjunil li na'ajej ut kiq'oqyinko'k li tenamit; ke'xk'ux chixjunil li xpimul li ch'och' ut chixjunileb' li ru li che' li toj kixkanab' li saqb'ach: maak'a' chik xraxal li che' chi moko xraxal li pim sa' ch'och', sa' xsutam Ejiipt.\n16Toja' naq laj Parahón kixb'oqeb' chi junpaat laj Moisés ut laj Aharón ut kixye reheb': “Xinmaakob'k chiru li Qaawa' leeYos ut cheru laa'ex. 17B'aanuhomaq usilal, chekuyaq jun sutaq chik linmaak. Chetz'aamaq chiru li Qaawa' leeYos naq chirisi wik'in ka' aj taxaq li kamk a'in”, chan.\n18Ki'elk laj Moisés rik'in laj Parahón ut kirelaji ru li Qaawa'; 19ut li Qaawa' kixtaqla chaq jun kawil iq' li ki'elk sa' li palaw, ut kixk'ameb' laj saak', koxkuteb' sa' li Kaqi Palaw. Tik maajun chik aj saak' kikanaak sa' xsutam chixjunil Ejiipt. 20Ab'an li Qaawa' kixkawub'resi xch'ool laj Parahón, ut a'in ink'a' kixkanab'eb' chi elk laj Israel.\nLi xb'ele xnimal rahilal: li aak'ab'\n21Kixye li Qaawa' re laj Moisés: “Ye' laawuq' sa' xjayal li choxa ut chiwanq xnimal aak'ab' sa' li tenamit Ejiipt, li taaruuq xch'e'b'al”.\n22Laj Moisés kixye' li ruq' sa' xjayal li choxa, ut chiru oxib' kutan kiwank aak'ab'b k'ajo' xpimal, sa' xsutam Ejiipt. 23Eb' li poyanam ink'a' chik neke'ril rib' ut maajun ki'elk sa' li xna'aj chiru oxib' kutan; ab'an chixjunileb' laj Israel wank xsaqenkeb' sa' li xna'ajeb'.\n24Toja' naq laj Parahón kixb'oq laj Moisés ut kixye re: “Ayuqex chi xloq'oninkil li Qaawa'; ka'ajwi' che'kanaaq leekarneer ut leewakax. Naru ajwi' te'xik leekok'al cherix”, chan. 25Kichaq'ok laj Moisés: “Tento ajwi' taak'e qe eb' li xul taaqamayeja ut taaqak'at, re naq taaqayeechi'i re li Qaawa' li qaYos. 26Tento ajwi' naq te'xik eb' li qaketomq; maajun naru taakanaaq, xb'aan naq chixjunil a'an taak'anjelaq qe re xloq'oninkil li Qaawa' li qaYos, ut maji' naqanaw k'aru taaqayeechi'i re li Qaawa' toj reetal toowulaq aran”, chan laj Moisés.\n27Ab'an li Qaawa' kixkawub'resi xch'ool laj Parahón, ut a'in ink'a' kixkanab'eb' chi elk. 28Ut laj Parahón kixye re laj Moisés: “Elen chiwu! K'e reetal, maak'ut chik aawib' chiwu, xb'aan naq sa' li kutan taawil wi' wu, tatkamq”, chan. 29Kichaq'ok laj Moisés ut kixye: “Laa'at xatyehok re. Ink'a' chik twil aawu!”.